text:
Chapter 12
1 Awo bwe zaali nga zisigaddeyo ennaku omukaaga okutuuka ku Kuyitako, Yesu n'ajja e Bessaniya, eyali Lazaalo, Yesu gwe yazuukiza mu bafu.
2 Awo ne bamufumbirayo emmere ey'ekyeggulo: ne Maliza n'aweereza; naye Lazaalo n'aba omu ku bo abaali batudde naye ku mmere.
3 Awo Malyamu n'addira laatiri ey'amafuta ag'omugavu, ag'omuwendo omungi ennyo, n'agisiiga ku bigere bya Yesu, n'attaanya ebigere bye n'enviiri ze: ennyumba n'ejjula akaloosa ak'amafuta.
4 Naye Yuda Isukalyoti, omu ku bayigirizwa be, agenda okumulyamu olukwe, n'agamba nti
5 Kiki ekirobedde okutunda amafuta gano okugaggyamu eddinaali ebikumi bisatu, okugabira abaavu?
6 Kale yayogera bw'atyo, si lwa kujjukira abaavu; naye kubanga yali mubbi, ye yayambaliranga ensawo, n'atwalanga bye baateekangamu.
7 Awo Yesu n'agamba nti Mumuleke agaterekere olunaku lw'okuziikibwa kwange.
8 Kubanga abaavu be muli nabo ennaku zonna; naye nze temuli nange ennaku zonna.
9 Awo abakopi ab'omu Bayudaaya ne bategeera nti gyali: ne bajja si ku lwa Yesu yekka, era naye balabe ne Lazaalo, gwe yazuukiza mu bafu.
10 Naye bakabona abakulu ne basala amagezi bamutte ne Lazaalo;
11 kubanga ku lulwe bangi ku Bayudaaya abaagenda, ne bakkiriza Yesu.
12 Olunaku olw'okubiri ekibiina kinene abaali bazze ku mbaga, bwe baawulira nga Yesu ajja e Yerusaalemi,
13 ne batwala ensansa ez'enkindu ne bagenda okumusisinkana, ne boogerera waggulu nti Ozaana: aweereddwa omukisa ajja mu linnya lya Mukama, ye Kabaka wa Isiraeri.
14 Naye Yesu bwe yalaba ennyana y'endogoyi, n'agyebereka; nga bwe kyawandiikibwa nti
15 Totya, muwala wa Sayuuni: laba, Kabaka wo ajja, nga yeeberese omwana gw'endogoyi.
16 Ebyo abayigirizwa be tebaabitegeera olubereberye: naye Yesu bwe yamala okugulumizibwa, ne balyoka bajjukira ng'ebyo byamuwandiikwako, era nga baamukola bwe batyo.
17 Awo ekibiina ekyali naye bwe yayita Lazaalo okuva mu ntaana n'amuzuukiza mu bafu, ne kitegeeza.
18 Era ekibiina kyekyava kigenda okumusisinkana, kubanga baawulira nti yakola akabonero ako.
19 Awo Abafalisaayo ne boogeragana nti Mulabe bwe mutalina kye mugasizza; laba, ensi zonna zimusenze.
20 Naye waaliwo Abayonaani abalala mu abo abajja ku mbaga okusinza:
21 awo bali ne bajja eri Firipo, eyava e Besusayida eky'omu Ggaliraaya, ne bamubuuza, nga bamugamba nti Ssebo, twagala okulaba Yesu.
22 Firipo n'ajja n'abuulira Andereya; Andereya n'ajja, ne Firipo, ne babuulira Yesu.
23 Yesu n'abaddamu, n'agamba nti Obudde butuuse, Omwana w'omuntu agulumizibwe.
24 Ddala ddala mbagamba nti Empeke y'eŋŋaano bw'etegwa mu ttaka n'efa, ebeerera awo yokka; naye bw'efa, ebala emmere nnyingi.
25 Ayagala obulamu bwe bumubula; naye akyawa obulamu bwe mu nsi eno alibusigaza okutuuka ku bulamu obutaggwaawo.
26 Omuntu bw'ampeereza, angobererenga; nange gye ndi, eyo omuweereza wange naye gy'anaabanga: omuntu bw'ampeereza, Kitange alimussaamu ekitiibwa.
27 Kaakano omwoyo gwange gweraliikiridde; era njogere ntya? Kitange, ndokola okunziya mu kiseera kino. Naye kyennava ntuuka mu kiseera kino.
28 Kitange, gulumiza erinnya lyo. Awo eddoboozi ne liva mu ggulu, nti Nnaligulumiza, era ndirigulumiza nate:
29 Awo ekibiina ekyali kiyimiridewo, bwe kyaliwulira, ne kigamba nti Kubadde kubwatuka: abalala ne bagamba nti Malayika ayogedde.
30 Yesu n'addamu n'agamba nti Eddoboozi lino terizze ku bwange, naye ku bwammwe.
31 Kaakano ensi eno esalirwa omusango; kaakano omukulu w'ensi eno anaagoberwa ebweru.
32 Nange bwe ndiwanikibwa ku nsi ndiwalulira gye ndi bonna.
33 Naye yayogera atyo, ng'alaga okufa bwe kuli kw'agenda okufa.
34 Awo ekibiina ne kimuddamu nti Tetwawulira mu mateeka nti Kristo abeerera awo emirembe n'emirembe: naawe kiki ekikugambya nti Omwana w'omuntu kimugwanira okuwanikibwa? Ono Omwana w'omuntu ye ani?
35 Awo Yesu n'abagamba nti Esigaddeyo ebiro bitono ng'omusana gukyali gye muli. Mutambule nga mukyalina omusana, ekizikiza kireme okubakwatira mu kkubo: atambulira mu kizikiza tamanya gy'agenda.
36 Bwe mukyalina omusana mukkirize omusana, mufuuke abaana b'omusana. Yesu bwe yamala okwogera ebyo, n'agenda, n'abeekweka.
37 Naye newakubadde nga yakola obubonero bungi obwenkanidde awo mu maaso gaabwe, tebaamukkiriza:
38 ekigambo kya nnabbi Isaaya kituukirire, kye yayogera nti Mukama, ani eyakkiriza ebigambo byaffe? Era omukono gwa Mukama gubikkuliddwa ani?
39 Kyebaava balema okuyinza okukkiriza, kubanga Isaaya yayogera nate nti
40 Yabaziba amaaso, n'abakakanyaza omutima; Baleme okulaba n'amaaso n'okutegeera n'omutima, Bakyuke, Ndyoke mbawonye.
41 Ebyo bye yayogera Isaaya, kubanga yalaba ekitiibwa kye: n'ayogera ku ye.
42 Naye mu bakulu bangi abaamukkiriza, naye olw'Abafalisaayo tebaayatula, baleme okugobebwa mu kkuŋŋaaniro:
43 kubanga baayagala ekitiibwa ky'abantu okukira ekitiibwa kya Katonda.
44 Yesu n'ayogerera waggulu n'agamba nti Anzikiriza, takkiriza nze, wabula oli eyantuma.
45 Era alaba nze ng'alabye oli eyantuma.
46 Nze nzize kuba musana mu nsi, buli muntu anzikiriza aleme okutuulanga mu kizikiza.
47 Naye awulira ebigambo byange, n'atabikwata, nze simusalira musango: kubanga sajja kusalira nsi musango, wabula okulokola ensi.
48 Agaana nze, n'atakkiriza bigambo byange, alina amusalira omusango: ekigambo kye nnayogera kye kirimusalira omusango ku lunaku olw'enkomerero.
49 Kubanga saayogeranga nze ku bwange; naye Kitange eyantuma, ye yandagira bwe ŋŋamba, era bwe njogera.
50 Nange mmanyi n'ekiragiro kye bwe bulamu obutaggwaawo: kale nze bye njogera, nga Kitange bwe yaŋŋamba, bwe ntyo bwe njogera.


c: text/html

text:
2 Samwiri
Chapter 14
1 Awo Yowaabu mutabani wa Zeruyiya n'ategeera ng'omutima gwa kabaka guli eri Abusaalomu.
2 Yowaabu n'atuma e Tekowa n'akimayo omukazi ow'amagezi n'amugamba nti Nkwegayiridde, weefuule ng'afiiriddwa, oyambale ebyambalo eby'okufiirwa, nkwegayiridde, so tosaaba mafuta, naye weefuule ng'omukazi eyaakamala ebiro bingi ng'akaabira omufu:
3 oyingire eri kabaka omugambe bw'otyo. Awo Yowaabu n'amuweerera ebigambo.
4 Awo omukazi ow'e Tekowa bwe yayogera ne kabaka, n'avuunama amaaso ge ne yeeyanza n'ayogera nti Mbeera, ai kabaka.
5 Kabaka n'amugamba nti Obadde otya? N'addamu nti Mazima nze ndi mukazi nnammwandu, ne baze yafa.
6 Era omuzaana wo yalina abaana babiri, ne balwana bombi ku ttale, so nga tewali wa kubataasa, naye omu n'afumita munne n'amutta.
7 Kale, laba, ekika kyonna kimugolokokeddeko omuzaana wo era bayogera nti Waayo oyo eyafumita muganda we tumutte olw'obulamu bwa muganda we gwe yatta; tutte bwe tutyo n'omusika: kale bwe batyo banaazikiza eryanda lyange erisigaddewo, ne batamulekera baze linnya newakubadde ekitundu ekifisseewo ku ttaka lyonna.
8 Awo kabaka n'agamba omukazi nti Genda ewuwo, nange n'alagira ebigambo byo bwe binaaba.
9 Awo omukazi ow'e Tekowa n'agamba kabaka nti Mukama wange, ai kabaka, obutali butuukirivu bube ku nze ne ku nnyumba ya kitange: kabaka abe nga taliiko musango n'entebe ye ey'obwakabaka.
10 Kabaka n'ayogera nti Buli anaakugambanga ekigambo kyonna, omuleetanga gye ndi so talikukwatako lwa kubiri.
11 Awo n'alyoka ayogera nti Nkwegayiridde, kabaka ajjukire Mukama Katonda wo, awalana eggwanga ly'omusaayi aleme okweyongera okuzikiriza, baleme okuzikiriza mutabani wange. N'ayogera nti Mukama nga bw'ali omulamu, tewaliba luviiri lumu lwa mutabani wo oluligwa wansi.
12 Awo omukazi n'ayogera nti Nkwegayiridde, omuzaana wo ayogere ekigambo ne mukama wange kabaka. N'ayogera nti Yogera.
13 Omukazi n'ayogera nti Kale wateesezza ki ekigambo ekifaanana bwe kityo eri abantu ba Katonda? kubanga kabaka bw'ayogera ekigambo ekyo, aliŋŋanga aliko omusango, kubanga kabaka takomyawo eka owuwe eyagobebwa.
14 Kubanga kitugwanira okufa, era tuliŋŋanga amazzi agayiise wansi agatayinzika kuyooleka nate; so Katonda taggyaawo bulamu, naye n'asala amagezi oyo eyagobebwa aleme okuba omudduse gy'ali.
15 Kale nno kubanga nzize okwogera ekigambo ekyo ne mukama wange kabaka, kyenvudde njija kubanga abantu bantiisizza: omuzaana wo n'ayogera nti Kaakano naayogera ne kabaka; mpozzi kabaka alikola omuzaana we by'amwegayiridde.
16 Kubanga kabaka anaawulira, okuwonya omuzaana we mu mukono gw'omusajja ayagala okunzikiriza fembi ne mutabani wange okutuggya mu busika bwa Katonda.
17 Awo omuzaana wo n'alyoka ayogera nti Nkwegayiridde, ekigambo kya mukama wange kabaka kibeere kya kusanyusa: kubanga mukama wange kabaka aliŋŋanga malayika wa Katonda okwawulamu ebirungi n'ebibi: era Mukama Katonda wo abeere naawe.
18 Awo kabaka n'alyoka addamu n'agamba omukazi nti Tonkisa, nkwegayiridde, ekigambo kyonna kye nnaakubuuza. Omukazi n'ayogera nti Mukama wange kabaka ayogere kaakano.
19 Kabaka n'ayogera nti Omukono gwa Yowaabu guli naawe mu bino byonna? Omukazi n'addamu n'ayogera nti Nga ggwe bw'oli omulamu, mukama wange kabaka, tewali ayinza okukyama ku mukono ogwa ddyo newakubadde ku gwa kkono okuva ku kigambo kyonna mukama wange kabaka ky'ayogedde: kubanga omuddu wo Yowaabu ye yandagira, era ye yaweerera omuzaana wo ebigambo bino byonna:
20 okuwaanyisa ekigambo bwe kifaanana omuddu wo Yowaabu kyavudde akola kino: era mukama wange mugezigezi ng'amagezi bwe gali aga malayika wa Katonda, okumanya byonna ebiri mu nsi.
21 Kabaka n'agamba Yowaabu nti Laba nno, ekigambo kino nkikoze: kale genda omukomyewo omulenzi Abusaalomu.
22 Awo Yowaabu n'avuunama amaaso ge, ne yeeyanza, ne yeebaza kabaka: Yowaabu n'ayogera nti Leero omuddu wo amanyi nga ŋŋanze mu maaso go, mukama wange, ai kabaka, kubanga kabaka akoze omuddu we ky'amwegayiridde.
23 Awo Yowaabu n'agolokoka n'agenda e Gesuli n'aleeta Abusaalomu e Yerusaalemi.
24 Kabaka n'ayogera nti Addeyo mu nnyumba ye ye, naye aleme okulaba amaaso gange. Awo Abusaalomu n'addayo mu nnyumba ye, n'atalaba maaso ga kabaka.
25 Awo mu Isiraeri yenna temwali n'omu wa kutenderezebwa nga Abusaalomu olw'obulungi bwe: okuva ku bigere bye wansi okutuuka ku bwezinge bw'omutwe gwe nga taliiko kabi.
26 Awo bwe yasalanga enviiri ze, (era buli mwaka bwe gwaggwangako n'azisalanga: kubanga, zaamuzitoowereranga kyeyava azisala:) n'apima enviiri ez'oku mutwe gwe ne ziba sekeri ebikumi bibiri, ng'okupima kwa kabaka bwe kwali.
27 Awo Abusaalomu n'azaalirwa abaana ab'obulenzi basatu n'ow'obuwala omu, erinnya lye Tamali: yali mukazi wa maaso malungi.
28 Awo Abusaalomu n'amala emyaka ebiri emirambirira mu Yerusaalemi; n'atalaba maaso ga kabaka.
29 Awo Abusaalomu n'atumya Yowaabu, okumutuma eri kabaka; naye n'atakkiriza kujja gy'ali: awo n'atumya nate omulundi ogw'okubiri, naye n'atakkiriza kujja.
30 Kyeyava agamba abaddu be nti Laba, ennimiro ya Yowaabu eriraanye n'eyange, era alina sayiri eyo; mugende mugyokye. Awo abaddu ba Abusaalomu ne bookya ennimiro.
31 Awo Yowaabu n'alyoka agolokoka n'ajja eri Abusaalomu mu nnyumba ye n'amugamba nti Abaddu bo bookedde ki ennimiro yange?
32 Abusaalomu n'addamu Yowaabu nti Laba nakutumira nga njogera nti Jjangu wano, nkutume eri kabaka okwogera nti Njijiridde ki okuva e Gesuli? mbeera kubeera eyo ne kaakano kyandibadde kirungi gye ndi: kale nno ndabe amaaso ga kabaka; era oba nga mulimu obutali butuukirivu mu nze, anzite.
33 Awo Yowaabu n'ajja eri kabaka n'amubuulira: awo bwe yayita Abusaalomu, n'ajja eri kabaka, n'avuunama amaaso ge mu maaso ga kabaka: kabaka n'anywegera Abusaalomu.

robotstxt: allowed

filter: keep


text:
Essuula 12
1 Kale nno, ab'oluganda, eby'ebirabo eby'omwoyo ssaagala mmwe obutabitegeera.
2 Mumanyi bwe mwali ab'amawanga nga mwakyamizibwanga eri ebifaananyi ebitoogera, nga mukyamizibwa mu ngeri yonna.
3 Kyenva mbategeeza nga siwali muntu bw'ayogera mu Mwoyo gwa Katonda agamba nti Yesu akolimiddwa; so siwali muntu ayinza okwogera nti Yesu ye Mukama waffe, wabula mu Mwoyo Omutukuvu.
4 Naye waliwo enjawulo z'ebirabo, naye Omwoyo ali omu.
5 Era waliwo enjawulo z'okuweereza, era Mukama waffe ali omu.
6 Era waliwo enjawulo z'okukola, naye Katonda ali omu, akola byonna mu bonna.
7 Naye buli muntu aweebwa okulagibwa kw'Omwoyo olw'okugasa.
8 Kubanga omulala Omwoyo amuweesa ekigambo eky'amagezi; n'omulala aweebwa ekigambo eky'okutegeeranga, ku bw'Omwoyo oyo:
9 omulala okukkiriza, ku bw'Omwoyo oyo; n'omulala ebirabo eby'okuwonyanga, ku bw'Omwoyo omu;
10 n’omulala okukolanga eby'amagero; n'omulala okubuuliranga; n'omulala okwawulanga emyoyo: omulala engeri z'ennimi; n'omulala okuvvuunuzanga ennimi:
11 naye ebyo byonna Omwoyo oyo omu ye abikola, ng'agabira buli muntu kinnoomu nga ye bw'ayagala.
12 Kuba omubiri nga bwe guli ogumu ne guba n'ebitundu ebingi n'ebitundu byonna eby'omubiri, newakubadde nga bingi, gwe mubiri gumu; era ne Kristo bw'atyo.
13 Kubanga mu Mwoyo omu fenna twabatizibwa okuyingira mu mubiri gumu, oba Bayudaaya oba Bayonaani, oba baddu oba ba ddembe; fenna ne tunywesebwa mu Mwoyo omu.
14 Kubanga n'omubiri si kitundu kimu, naye bingi.
15 Ekigere bwe kyogera nti Kubanga siri mukono, siri wa ku mubiri; olwekyo tekibeera ekitali kya ku mubiri.
16 Era okutu bwe kwogera nti Kubanga siri liiso, siri wa ku mubiri; olwekyo tekubeera okutali kwa ku mubiri.
17 Omubiri gwonna singa liiso, okuwulira kwandibadde wa? Gwonna singa kuwulira, okuwunyiriza kwandibadde wa?
18 Naye kaakano Katonda yassaawo ebitundu buli kinnakimu mu mubiri, nga bwe yayagala.
19 Era byonna singa kyali kitundu kimu, omubiri gwandibadde wa?
20 Naye kaakano ebitundu biri bingi, naye omubiri gumu.
21 N'eriiso teriyinza kugamba mukono nti Ggwe sikwetaaga: oba nate omutwe okugamba ebigere nti Mmwe sibeetaaga.
22 Naye, ekisinga ennyo, ebitundu bino eby'omubiri ebirowoozebwa okubeera ebinafu byetaagibwa:
23 n'ebyo eby'oku mubiri bye tulowooza obutaba na kitiibwa nnyo, bye twambaza ekitiibwa ekisinga obungi: n'ebitundu byaffe ebitali birungi bye bisinga okubeera n'obulungi;
24 naye ebirungi byaffe tebyetaaga: naye Katonda yagattira ddala wamu omubiri, ekitundu ekyabulako ng'akiwa ekitiibwa ekisinga obungi;
25 walemenga okubeera okwawula mu mubiri; naye ebitundu biyambaganenga bumu byokka na byokka.
26 Era ekitundu ekimu bwe kibonaabona, ebitundu byonna bibonerabanera wamu nakyo; oba ekitundu ekimu bwe kigulumizibwa, ebitundu byonna bisanyukira wamu nakyo.
27 Naye mmwe muli mubiri gwa Kristo, n'ebitundu byagwo, buli muntu.
28 Era Katonda yassaawo mu kkanisa abalala, okusooka batume, ab'okubiri bannabbi, ab'okusatu bayigiriza, nate eby'amagero, nate ebirabo eby'okuwonyanga, abayambi, abafuga, aboogezi b'ennimi.
29 Bonna batume? bonna bannabbi? bonna bayigiriza? bonna bakola eby'amagero?
30 bonna balina ebirabo eby'okuwonyanga? bonna boogera ennimi? bonna baavvuunula?
31 Naye mwegombenga ebirabo ebisinga obukulu. Era mbalaga ekkubo erisinga ennyo obulungi.


text:
Okukungubaga
Chapter 4
1 Zaabu ng'eyonoonese! zaabu ennungi ennyo nnyini nga efuuse! Amayinja ag'omu kifo ekitukuvu gafukibwa buli luguudo we lusibuka.
2 Batabani ba Sayuuni ab'omuwendo omungi, abenkana zaabu ennungi, Nga bayitiddwa nsuwa za bbumba, omulimu gw'emikono gy'omubumbi!
3 Era n'emisege giggyayo amabeere, giyonsa abaana baagyo: Omuwala w'abantu bange afuuse mukambwe nga bamaaya mu ddungu.
4 Olulimi lw'omwana ayonka lwegasse n'ekibuno kye olw'ennyonta: Abaana abato basaba emmere, so tewali abagibegera.
5 Abaalyanga nga beenaanya bawuubaalira mu nguudo: Abaakulira mu ngoye entwakaavu bawambaatira mmungo,
6 Kubanga obutali butuukirivu bw'omuwala w'abantu bange businga obunene ekibi kya Sodomu, Ekyasuulibwa nga mu kaseera, so tewali eyakissaako omukono.
7 Abakungu baali balongoofu okusinga omuzira, baali beeru okusinga amata, Emibiri gyabwe gyasinga amayinja amatwakaavu okumyuka, baali banyirivu nga safiro:
8 Amaaso gaabwe gaasinga ekisiriiza okuddugala; tebaamanyibwa mu nguudo: Eddiba lyabwe lyegasse n'amagumba gaabwe; likaze, lifuuse ng'omuggo.
9 Abattiddwa n'ekitala basinga abo abafudde enjala; Kubanga abo bayongobera nga bafumitiddwa olw'okubulwa ebibala eby'omu nnimiro.
10 Abakazi ab'okusaasira okungi bafumbye abaana baabwe bo n'emikono gyabwe bo; Baabanga ba kulya gye bali mu kuzikirira kw'omuwala w'abantu bange.
11 Mukama atuukirizza ekiruyi kye, era afukidde ddala obusungu bwe obukambwe; Era akumye omuliro mu Sayuuni ogwokezza emisingi gyakyo.
12 Bakabaka b'ensi tebakkiriza, newakubadde bonna abatuula mu nsi zonna, Ng'omulabe n'oyo abakyawa agenda okuyingira mu miryango gy'e Yerusaalemi.
13 Lwa bibi bya bannabbi baamu n'obutali butuukirivu bwa bakabona baamu, Abaayiwa omusaayi gw'abatuukirivu wakati mu kyo.
14 Bawaba ng'abazibe b'amaaso mu nguudo, boonoonese n'omusaayi, N'okuyinza abantu ne batayinza kukoma ku byambalo byabwe.
15 Muveewo, bwe baabalangira, nti Ekitali kirongoofu muveewo, muveewo, temukomako: Bwe badduka ne bawaba, abantu ne boogera mu mawanga nti Tebakyabeera wano nate.
16 Obusungu bwa Mukama bubasaasaanyizza; takyassaayo mwoyo eri bo: Tebatya maaso ga bakabona, tebaganza bakadde.
17 Amaaso gaffe gakyaziba nga tutunuulira okubeerwa kwaffe okutaliiko kye kugasa: Bwe twalindirira twalindirira eggwanga eritayinza kulokola.
18 Bacocca ebisinde byaffe, n'okuyinza ne tutayinza kutambulira mu nguudo zaffe: Enkomerero yaffe eneetera kutuuka, ennaku zaffe zituukiridde; kubanga enkomerero yaffe etuuse.
19 Abatuyigganya basinga embiro empungu ez'omu bbanga: Batucoccera ku nsozi, baatuteegera mu ddungu.
20 Omukka ogw'omu nnyindo zaffe, oyo Mukama gwe yafukako amafuta, yakwatibwa mu bunnya bwabwe; Gwe twayogerako nti Tulituula mu mawanga wansi w'ekisiikirize ky'oyo.
21 Sanyuka ojaguze, ai omuwala wa Edomu abeera mu nsi ya Uzi: Ekikompe kirigguka kirituuka ne ku ggwe; olitamiira ne weebikkula.
22 Okubonereza obutali butuukirivu bwo kutuukiridde, ai omuwala wa Sayuuni; Takyakutwala nate mu busibe: Alibonereza obutali butuukiriw bwo, ai omuwala wa Edomu; Alikunnyonnyola ebibi byo.


text:
Essuula 3
1 Kyesigwa ekigambo ekyo nti Omuntu bw'ayagalanga obulabirizi, yeegomba mulimu mulungi.
2 Kale omulabirizi kimugwanira obutabangako kya kunenyezebwa, abeerenga musajja wa mukazi omu, atatamiira, mwegendereza, mukwata mpola, ayaniriza abagenyi,
3 atayombera ku mwenge, atakuba; naye omuwombeefu, atalwana, ateegomba bintu;
4 afuga obulungi ennyumba ye ye, agonza abaana be mu kitiibwa kyonna;
5 (naye omuntu bw'atamanya kufuga nnyumba ye ye, ayinza atya okujjanjaba ekkanisa ya Katonda?)
6 si oyo eyaakakyuka, alemenga okwekulumbaza n'amala agwa mu musango gwa Setaani.
7 Era nate kimugwanira okubeeranga n'okutegeezebwa okulungi eri abo ab'ebweru, alemenga okugwa mu kuvumibwa ne mu kyambika kya Setaani.
8 Bwe batyo n'abaweereza kibagwanira okubeeranga abalimu ekitiibwa, si bannimibbirye, abatanywanga mwenge mungi, si beegombi ba bintu;
9 nga bakuuma ekyama eky'okukkiriza mu mwoyo omulungi.
10 Era nate abo basookenga okukemebwa, balyoke baweereze, nga tebaliiko kya kunenyezebwa.
11 Bwe batyo n'abakazi kibagwanira okubeeranga abalimu ekitiibwa, abatawaayiriza, abatatamiira, abeesigwa mu byonna.
12 Abaweereza babeereaga basajja ba mukazi omu, nga bafuga abaana baabwe obulungi n'ennyumba zaabwe bo.
13 Kubanga abamala okuweereza obulungi beefunira obukulu obulungi n'obugumu bungi mu kukkiriza okuli mu Kristo Yesu.
14 Nkuwandiikidde ebyo nga nsuubira okujja gy'oli mangu;
15 naye bwe ndwanga olyoke obe ng'omanyi bwe kigwana okukolanga mu nnyumba ya Katonda, ye kkanisa ya Katonda omulamu, empagi n'omusingi eby'amazima.
16 Era awatali kubuusabuusa ekyama eky'okutya Katonda kye kikulu; oyo eyalabisibwa mu mubiri, n'aweebwa obutuukirivu mu mwoyo, n'alabibwa bamalayika, n'abuulirwa mu mawanga, n'akkirizibwa mu nsi, n'atwalibwa mu kitiibwa.


text:
Olubereberye
Essuula 33
1 Yakobo n'ayimusa amaaso ge, n'atunula, era, laba, Esawu ng'ajja, n'abasajja bina wamu naye. N'agabira abaana Leeya ne Laakeeri n'abazaana bombi.
2 N'ateeka abazaana n'abaana baabwe mu maaso, n'abaddiriza Leeya n'abaana be, n'aviisaako ennyuma Laakeeri ne Yusufu.
3 Naye ye yennyini n'akulembera mu maaso gaabwe, n'avuunama emirundi musanvu, okutuusa bwe yasemberera muganda we.
4 Esawu n'addukana mbiro okumusisinkana, n'amukwata mu ngalo, n'amugwa mu kifuba, n'amunywegera: ne bakaaba amaziga.
5 N'ayimusa amaaso ge, n’alaba abakazi n’abaana; n'ayogera nti Baani bano abali naawe? N'ayogera nti Abo be baana Katonda be yawa omuddu wo olw'ekisa.
6 Abazaana ne balyoka basembera, bo n'abaana baabwe, ne bavuunama.
7 Era ne Leeya n'abaana be ne basembera, ne bavuunama: Yusufu ne Laakeeri ne balyoka basembera, ne bavunama.
8 N'ayogera nti Ekibiina ekyo kyonna kye nsisinkanye amakulu gaakyo kiki? N'ayogera nti Okulaba ekisa mu maaso ga mukama wange.
9 Esawu n'ayogera nti Bye nnina bimmala; muganda wange, by'olina bibe bibyo.
10 Yakobo n'ayogera nti Nedda, nkwegayiridde, kaakano oba nga ndabye ekisa mu maaso go, kkiriza ekirabo kyange mu mukono gwange: kubanga ndabye amaaso go, ng'omuntu bw'alaba amaaso ga Katonda, n'onsanyukira.
11 Nkwegayiridde, toola ekirabo kyange kye bakuleetedde; kubanga Katonda ankoledde eby'ekisa, era kubanga bye nnina bimmala. N'amwegayirira, n'akitwala.
12 N'ayogera nti Tukwate ekkubo tugende, nange naakukulembera.
13 N'amugamba nti Mukama wange amanyi ng'abaana tebalina maanyi, era ng'endiga n'ente eziri nange ziyonsa: era bwe balibigoba ennyo ku lunaku olumu, ebisibo byonna birifa.
14 Nkwegayiridde, mukama wange akulembere omuddu we: nange naagenda mpola, ng'okutambula kw'ensolo eziri mu maaso gange era ng'okutambula kw'abaana bwe kuli, ntuuke awali mukama wange mu Seyiri.
15 Esawu n'ayogera nti Ka nkulekere kaakano ku bantu abali nange. N'ayogera nti Si nsonga: ndabe ekisa mu maaso ga mukama wange.
16 Awo Esawu n'addayo ku lunaku olwo ng'agenda e Seyiri.
17 Yakobo n'atambula n'agenda e Sukkosi, ne yeezimbira ennyumba, n'akolera ensolo ze engo; erinnya ly'ekifo kyeriva liyitibwa Sukkosi.
18 Yakobo n'atuuka mirembe mu kibuga kya Sekemu, ekiri mu nsi ya Kanani, bwe yava mu Padanalaamu; n'asiisira mu maaso g'ekibuga.
19 N'agula ekibanja, gye yasimba eweema ye, mu mukono gw'abaana ba Kamoli, kitaawe wa Sekemu, n'ebitundu by'effeeza kikumi.
20 N'asimbayo ekyoto, n'akituuma erinnya lyakyo Ererokeyisiraeri.


text:
Omubuulizi
Chapter 4
1 Awo ne nzirayo ne ndaba okujooga kwonna kwe bajooga wansi w'enjuba: era, laba, amaziga g'abo abajoogebwa, so nga tebalina abasanyusa; n'obuyinza nga buli ku luuyi lw'abajoozi baabwe, naye no nga tebalina abasanyusa.
2 Kyennava ntendereza abafu abaamala okufa okusinga abalamu abakyalaba;
3 weewaawo, ne ndowooza okusinga bombi oyo atannabaawo, atalabanga mulimu mubi ogukolebwa wansi w'enjuba.
4 Awo ne ndyoka ndaba okutegana kwonna na buli mulimu ogw'amagezi, ng'olwekyo omuntu kyava amukwatirwa munne obuggya. Era n'ekyo butaliimu na kugoberera mpewo.
5 Omusirusiru afunya emikono gye, n'alya omubiri gwe ye.
6 Olubatu lumu wamu n'okutereera lusinga embatu bbiri wamu n'okutegana n'okugoberera empewo.
7 Awo ne nzirayo ne ndaba obutaliimu wansi w'enjuba.
8 Wabaawo ali omu, nga talina wa kubiri; weewaawo, talina mwana newakubadde ow'oluganda: naye okutegana kwe kwonna tekuliiko we kukoma, so n'amaaso ge tegakkuta bugagga. Kale nteganira ani, bw'ayogera, ne nnyima emmeeme yange ebirungi? Era n'ekyo butaliimu, weewaawo, kweraliikirira kungi.
9 Babiri basinga omu; kubanga baba n'empeera ennungi olw'okutegana kwabwe.
10 Kubanga bwe bagwa omu aliyimusa munne: naye zimusanze oyo ali yekka bw'agwa, so nga talina munne amuyimusa.
11 Nate babiri bwe bagalamirira awamu, lwe babuguma: naye omu ayinza atya okubuguma bw'aba yekka?
12 Era omuntu bw'asinga oyo ali yekka, ababiri be balimusobola; n'omugwa ogw'emiyondo esatu tegutera kukutuka.
13 Omulenzi omwavu omugezigezi asinga kabaka omukadde omusirusiru atakyamanyi kubuulirirwa.
14 Kubanga mu kkomera mwe yava okuba kabaka; weewaawo, ne mu bwakabaka bwe yazaalibwa nga mwavu.
15 Nalaba abalamu bonna abatambulira wansi w'enjuba, nga baali wamu n'omulenzi, ow'okubiri, eyayimirira mu kifo kye.
16 Abantu bonna tebaaliko gye bakoma, abo bonna be yakulira: naye abo abalibaawo oluvannyuma lwe tebalimusanyukira. Mazima era n'ekyo butaliimu na kugoberera mpewo.


text:
Essuula 9
1 Malayika ow'okutaano n'afuuwa, ne ndaba emmunyeenye ng'eva mu ggulu ng'egwa ku nsi: n'aweebwa ekisumuluzo ky'obunnya obutakoma.
2 N'asumulula obunnya obutakoma; n'omukka ne guva mu bunnya ne gulinnya ng'omukka gw'enkoomi ennene, n'enjuba n'ebbanga ne bizikizibwa olw'omukka ogw'omu bunnya.
3 Ne mu mukka ne muva enzige ku nsi, ne ziweebwa obuyinza, ng'enjaba ez'obusagwa ez'omu nsi bwe zirina obuyinza.
4 Ne zigambibwa obutayonoona muddo gwa nsi, newakubadde ekintu kyonna ekibisi newakubadde omuti gwonna, wabula abantu bokka abatalina kabonero ka Katonda ku byenyi byabwe.
5 Ne ziweebwa obutabatta, wabula okubalumira emyezi etaano: n'okuluma kwazo kwali ng'okuluma kw'enjaba ey'obusagwa bw'eruma omuntu.
6 Ne mu nnaku ezo abantu balinoonya okufa, so tebalikulaba n'akatono; era balyegomba okufa, era okufa nga kubadduka.
7 N'ebifaananyi by'enzige byafaanana ng'embalaasi ezitegekeddwa olutalo, ne ku mitwe gyazo ng'engule ezifaanana nga zaabu, n'amaaso gaazo ng'amaaso g'abantu.
8 Era zaalina enviiri ng'enviiri z'abakazi, n'amannyo gaazo gaali ng'ag'empologoma.
9 Era zaalina ebizibawo ng'ebizibawo eby'ekyuma, n'edoboozi ly'ebiwaawaatiro byazo ng'eddoboozi ly'amagaali, ery'embalaasi ennyingi nga zifubutuka okuyingira mu lutalo.
10 Era zirina emikira egifaanana ng'enjaba ez'obusagwa, n'emimwa; ne mu mikira gyazo mulimu obuyinza bwazo okulumira abantu emyezi etaano.
11 Zirina kabaka waazo malayika ow'obunnya obutakoma: erinnya mu Lwebbulaniya Abadoni, ne mu Luyonaani alina erinnya Apoliyaani.
12 Obubi obumu buyise: laba, obubi bubiri nate bujja oluvannyuma.
13 Malayika ow'omukaaga n'afuuwa, ne mpulira eddoboozi eryava mu nsonda ennya ez'ekyoto ekya zaabu ekiri mu maaso ga Katonda,
14 ng'agamba malayika ow'omukaaga eyalina akagombe nti Sumulula bamalayika abana abasibiddwa ku mugga omunene Fulaati.
15 Bamalayika abana ne basumululwa abaali bategekeddwa essaawa n'olunaku n'omwezi n'omwaka, okutta ekitundu eky'okusatu eky'abantu.
16 N'omuwendo gw'eggye ery'abeebagala embalaasi obukumi kakumi emirundi ebiri: ne mpulira omuwendo gwabwe.
17 Era bwe nnalaba bwe nti embalaasi mu kwolesebwa kuno, n'abo abaali bazituddeko, nga bambadde eby'omu kifuba ng'eby'omuliro n'ebya kazigizigi n'eby'ekibiriiti: n'emitwe egy'embalaasi ng'emitwe gy'empologoma; ne mu bumwa bwazo ne muva omuliro n'omukka n'ekibiriiti.
18 Mu bibonyoobonyo ebyo byonsatute, kwe kugamba nti omuliro n'omukka n'ekibiriiti ebyava mu bumwa bwazo, ne mufiira ekitundu eky'okusatu eky'abantu.
19 Kubanga obuyinza bw'embalaasi buli mu kamwa kaazo, ne mu mikira gyazo: kubanga emikira gyazo gifaanana ng'emisota, nga girina emitwe; era gye zirumisa.
20 N'abantu abaasigalawo, abatattibwa mu bibonyoobonyo ebyo, tebeenenya mu bikolwa by'emikono gyabwe, obutasinza balubaale, n'ebifaananyi ebya zaabu n'ebya ffeeza n'eby'ebikomo n'eby'amayinja n'eby'emiti, ebitayinza kulaba newakubadde okuwulira, newakubadde okutambula:
21 ne bateenenya mu bussi bwabwe, newakubadde mu bulogo bwabwe, newakubadde mu bwenzi bwabwe, newakubadde mu bubbi bwabwe.


text:
Bya MOSES KIGONGO NE HUSSEIN BUKENYA
Leero mu liigi:
KCCA - Sadolin Paints 10:30
Rwenshama - Kira Young
Vipers - Lweza
Soana - Entebbe
OLUVANNYUMA lwa Busia United obutalabikako kuzannya mupiira gwa Uganda Cup, abakungu ba SC Villa, (gye yabadde egenda okuzannya wiiki ewedde), basabye ebonerezebwe olw'okubafiiriza.
Pulezidenti wa Villa, Ying Ben Misagga, yagambye nti kiraabu nga Busia ezimala ebiseera by'endala, zisaana kukaligibwa zireme kuddamu kwetaba mu mpaka zonna za muzinzi okumala ebbanga, oba okusasula engassi egya mu nsimbi kiraabu endala gye zibeera zisaasaanyizza.
Yagasseeko nti, Villa yasaasaanyizza ssente nkumu ku bintu bingi omuli abaserikale abakuuma ku kisaawe, okusasulira ebirango by'omupiira ensako y'abazannyi n'abatendesi, n'ebirala, kw'ossa abawagizi abaavudde mu bitundu eby'enjawulo okujja okulaba omupiira guno.
"FUFA esookenga kupima obusobozi bwa ttiimu ezimu nga tezinnaba kwewandiisa mu mpaka nga zino," Misagga bwe yamalirizza.
Mu ngeri y'emu, Ben Misagga eggulo yayanjudde Phillip Obwiny okukulembera akakiiko k'ebyekikugu ayambye ku mutendesi Sam Ssimbwa.
FUFA KYEGAMBA:
Ali Mwebe, omuwandiisi w'akakiiko akaddukanya empaka mu FUFA, agamba nti kagenda (akakiiko) kutuula kasalewo ekibonerezo ekigwanidde kuba okuva ku Lwokubiri omupiira lwe gwalina okuzannyibwa tebafunanga kunnyonnyolwa kwonna.
OGWA USL NE FUFA GUTANDISE:
Eggulo omusango Kavuma Kabenge owa USL gwe yawaabira FUFA ng'agiranga okusazaamu endagaano ya SuperSport bwe yaleeta kkampuni ya Azam okulaga emipiira ku ttivvi, gwatandise. Munnamateeka wa USL, Muleme Mukasa, yasabye omulamuzi Yasin Nyanzi owa Kkooti Enkulu okulagira FUFA ekkirize okuteesa nabo.
Wabula balooya ba FUFA, abaakuliddwa Mohammed Bazirengedde baasabye omusango gugobwe nga bagamba nti tebasobola kutuula na USL etekyalina buyinza ku liigi.
Omulamuzi Nyanzi waakuwa ensala ye enkya ku Lwokusatu March 18.


text:
Bya Procopios Lumu
Gaba eyali amanyikiddwa nga omwalo abavubi we batuusiza ebyennyanja n’okusomosa abantu okuva mu bizinga eby’enjawulo, akyusizza ebbala.
Kati afuuse kabuga omukolerwa bizinensi eza buli ngeri omuli okusuubula amanda, ebyennyanja, enku, amatooke n’ebirala.
EBYAFAAYO BYA GABA
Omukungu mu kitongole ekirwanyisa envuba embi ku myalo, Hassan Ssenoga agamba nti: Mu 1890 omwalo guno gwakozesebwanga bajjajjaffe okusinza bakatonda baabwe era n’abavubi baavubirangako. Era kigambibwa nti abakyala abaalinga babuliddwa ezzadde beesomboolanga okuva e Bule n’e Bweya ne bagenda e buziba (e Gaba) ewa jjajja Mukasa Omulunnyanja ne basaba enzaalo. Oluvannyuma lw’okusawulwa, lyabanga tteeka okunaabirangako (okwambululwa) ku mwalo guno era kigambibwa nti ataakikolanga teyabanga na ssuubi lya kubuusa ku mwana.
Era waliwo abagamba nti mu biseera by’Abaminsani, bwe baaleeta amazzi gaasookera Gaba era ttanka ezaagabanga amazzi mu Kampala zaalinga Gaba wokka era kino kyakkaatirizanga erinnya nti amazzi gonna ‘Ggaba’ y’egagabira Kampala.
Lwaki Gaba?
Ssenoga agamba:
Abaami n’abakyala abaafunanga ezzadde lye baasabanga okuva e Buziba ewa Jjajja Mukasa, bannaabwe bwe baababuuzanga gye baggye abaana nga bagamba nti, ‘ku mwalo gwa Mukasa ogugaba.’ Era okuva olwo kwe kutuuma omwalo ogwo Gaba.
Gaba asangibwa mayiro mukaaga okuva mu kibuga Kampala ku luguudo lw’e Gaba. Takisi ezigendayo ozifuna ku Cooper Complex era osasula 1,300/- okukutuusaayo. Asangibwa mu divizoni ya Makindye mu disitulikiti y’e Kampala era nga Meeya waabwe ye Ian Clarke.
Balina amasomero agamala ate si gaakutambulira.
Amalwaliro nago tegali wala.
Ebikolebwayo:
Okusuubula ebyennyanja kutwala ebitundu 50 ku 100. Bakola ne bizinensi endala nga okutunda mu butale nga batunda ebintu ebikozesebwa mu bulamu obwa bulijjo, enku, n’amanda ng’ebimu babiggya mu bizinga nga Koome, Ddolwe n’ebirala ebiriraanyeewo. Batundayo amatooke n’ennaanansi ebiva e Koome ne Lwaje era abasuubuzi okuva mu Kampala beeyunayo okubisuubula ekireeta akeetalo ku mwalo guno.
EBIZIBU BYAYO:
1 Balina omujjuzo gw’abantu olwa bizinensi ennyingi ezikolebwayo nga kino kireese obukyafu anti bamala gasuula kasasiro buli wamu.
2 Obukyafu mu mazzi nga buno buva mu mwala gwa Nakivubo. Kino kivudde ku kutema kitoogo nga kati ebisaaniiko nga bwe biva e Kampala bwe bijja mu nnyanja.
3 Bbeeyi y’ebyennyanja ekyukakyuka nakyo kizibu eri abasuubuzi. Abasuubuzi b’ebyennyanja bagamba nti leero osanga engege ennene nga bagitunda 7,000/- ate enkeera n’osanga nga bbeeyi egudde.
4 Abakolerayo bagamba nti kaabuyonjo tezibamala anti balina bbiri zokka ezaazimbibwa okukozesebwa abantu 500 kyokka nga kati omwalo n’akatale mulimu abantu abasoba mu 2,500.
5 Obubbi bungi naddala obw’obutimba bw’abavubi mu mazzi. Abavubi baasabye baweebwe poliisi ennawunyi essibwe ku mazzi okumalawo ekizibu kino.
ENTAMBULA
Nnyangu ddala kubanga bali kumpi n’ekibuga Kampala (mayiro mukaaga zokka). Takisi zikyukira wakati mu kabuga nga kumpi buli ddakiika waliwo takisi egenda e Kampala. Era balinayo ne bodaboda nnyingi ezanguyirizza abantu entambula.
Abazimbye Gaba:
- Kiwanuka Limite; nnannyini Ggaba bbiici.
- Kisitu; alinamu ebizimbe ebiwerako.
- Gabdiel Musisi; Ssentebe wa L.C I era alinamu ebizimbe ebiwerako.


text:
1 Ebyomumirembe
Chapter 14
1 Kiramu kabaka w'e Ttuulo n'atuma ababaka eri Dawudi n'emivule n'abazimbi b'amayinja n'ababazzi, okumuzimbira ennyumba.
2 Dawudi n'ategeera nga Mukama amunywezezza okuba kabaka wa Isiraeri, kubanga obwakabaka bwe bwagulumizibwa waggulu, olw'abantu be Isiraeri.
3 Awo Dawudi ne yeeyongera okuwasa abakazi e Yerusaalemi: Dawudi ne yeeyongera okuzaala abaana ab'obulenzi n'ab'obuwala.
4 Era gano ge mannya g'abaana be yazaalira e Yerusaalemi; Sammuwa ne Sobabu, Nasani ne Sulemaani;
5 ne Ibukali ne Eriswa ne Erupereti;
6 ne Noga ne Nefegi ne Yafiya;
7 ne Erisaama ne Beeriyadda ne Erifereti.
8 Awo Abafirisuuti bwe baawulira Dawudi ng'afukiddwako amafuta okuba kabaka wa Isiraeri yenna, Abafirisuuti bonna ne bambuka okunoonya Dawudi: Dawudi n'akiwulira, n'abatabaala.
9 Era Abafirisuuti baali bazze ne bazinda ekiwonvu Lefayimu.
10 Dawudi n'abuuza Katonda ng'ayogera nti Ntabaale Abafirisuuti? era onoobagabula mu mukono gwange? Mukama n'amugamba nti Tabaala; kubanga ndibagabula mu mukono gwo.
11 Awo ne batabaala e Baaluperazimu, Dawudi n'abakubira eyo; Dawudi n'ayogera nti Katonda amenye abalabe bange n'omukono gwange, ng'amazzi bwe gamenyeka. Ekifo ekyo kyebaava bakituuma erinnya Baaluperazimu.
12 Ne baleka eyo bakatonda baabwe; Dawudi n'alagira ne babookya omuliro.
13 Abafirisuuti ne bazinda ekiwonvu nate olw'okubiri.
14 Dawudi n'abuuza nate Katonda; Katonda n'amugamba nti Totabaala okubagoberera: kyuka obaveeko, obatuukeko ng'abafuluma mu maaso g'emitugunda.
15 Awo olunaatuuka bw'onoowulira eddoboozi ery'okutambula ku masanso g'emitugunda, n'olyoka otabaala: kubanga Katonda atabadde okukukulembera okukuba eggye ery'Abafirisuuti.
16 Dawudi n'akola nga Katonda bwe yamulagira: ne bakuba eggye ery'Abafirisuuti okuva e Gibyoni okutuuka e Gezeri.
17 Ettutumo lya Dawudi ne libuna ensi zonna; Mukama n'aleeta entiisa ye ku mawanga gonna.


text:
Olubereberye
Essuula 12
1 Awo Mukama n'agamba Ibulaamu nti Va mu nsi ya nnyo, era awali ekika kyo, n'ennyumba ya kitaawo, oyingire mu nsi gye ndikulaga:
2 nange ndikufuula eggwanga eddene, era naakuwanga omukisa, era naakuzanga erinnya lyo; era beeranga mukisa ggwe:
3 nange naabawanga omukisa abanaakusabiranga ggwe omukisa, n'oyo anaakukolimiranga naamukolimiranga nze; ne mu ggwe ebika byonna eby'omu nsi mwe biriweerwa omukisa.
4 Bw'atyo Ibulaamu n'agenda, nga Mukama bwe yamugamba; ne Lutti n'agenda naye: Ibulaamu yali yaakamaze emyaka nsanvu mu etaano bwe yava mu Kalani.
5 Ibulaamu n'atwala Salaayi mukazi we, ne Lutti omwana wa muganda we, n'ebintu byabwe byonna bye baali bakuŋŋaanyizza; n'abantu be baafunira mu Kalaani; ne bavaayo okuyingira mu nsi ya Kanani; ne bayingira mu nsi ya Kanani.
6 Ibulaamu n'ayita mu nsi n'atuuka mu kifo kya Sekemu, awali omuvule gwa Mmoole. Era Omukanaani yali mu nsi mu biro ebyo.
7 Mukama n'alabikira Ibulaamu, n'ayogera nti Ezzadde lyo ndiriwa ensi eno: n'azimbira eyo ekyoto eri Mukama eyamulabikira.
8 N'avaayo n'agenda awali olusozi ku luuyi olw'ebuvanjuba olw'e Beseri, n'asimba eweema ye, e Beseri nga kiri ku luuyi olw'ebugwanjuba, ne Ayi ku luuyi olw'ebuvanjuba: n'azimbira eyo ekyoto eri Mukama, n'akaabira erinnya lya Mukama.
9 Ibulaamu n'atambula, ng'akyakwata ekkubo ery'obukiika obwa ddyo.
10 Ne wagwa enjala mu nsi: Ibulaamu n'aserengeta mu Misiri, okutuula omwo; kubanga enjala yali nnyingi mu nsi.
11 Awo, bwe yali ng'anaatera okuyingira mu Misiri, n'alyoka agamba Salaayi mukazi we nti Laba, mmanyi nga gw'oli mukazi mulungi okutunuulira:
12 kale, Abamisiri bwe balikulaba, kyebaliva boogera nti Oyo ye mukazi we: era balinzita, nze, naye ggwe balikuwonya mulamu.
13 Oyogeranga, nkwegayiridde, nga gw'oli mwannyinaze: ndyoke ndabe ebirungi ku bubwo, n'obulamu bwange buwone ku lulwo.
14 Awo Ibulaamu bwe yamala okuyingira mu Misiri, Abamisiri ne balaba omukazi nga mulungi nnyo.
15 N'abakungu ba Falaawo ne bamulaba, ne bamutendereza eri Falaawo; ne batwala omukazi mu nnyumba ya Falaawo.
16 N'akola bulungi Ibulaamu ku bubwe: n'aba n'endiga, n'ente, n'endogoyi ensajja, n'abaddu, n'abazaana, n'endogoyi enkazi, n'eŋŋamira.
17 Mukama n'abonyaabonya Falaawo n'ennyumba ye n'ebibonoobono ebikulu olwa Salaayi mukazi wa Ibulaamu.
18 Falaawo n'ayita Ibulaamu, n'ayogera nti Kino kiki ky'onkoze? kiki ekyakulobera okumbuulira nga ye mukazi wo?
19 Kiki ekyakwogeza nti Ye mwannyinaze, nange n'okutwala ne mmutwala okuba mukazi wange: kale kaakano laba mukazi wo, omutwale, weegendere.
20 Falaawo n'amulagiririza abasajja: ne bamuwerekerako ye ne mukazi we ne byonna bye yalina.


text:
Okubala
Chapter 35
1 Mukama n'agambira Musa mu nsenyi za Mowaabu ku Yoludaani e Yeriko nti
2 Lagira abaana ba Isiraeri okuwa Abaleevi ebibuga eby'okutuulamu nga babiggya ku busika obw'obutaka bwabwe; era n'amalundiro ag'oku bibuga agabyetoolodde muligawa Abaleevi.
3 N'ebibuga banaabanga nabyo okusulamu: n'amalundiro gaako ganaabanga ga bisibo byabwe era ga bintu byabwe era ga nsolo zaabwe zonna.
4 N'amalundiro ag'oku bibuga, ge muliwa Abaleevi, galiva ku bbugwe w'ekibuga n'okweyongerayo emikono lukumi enjuyi zonna.
5 Era muligera ebweru w'ekibuga ku luuyi olw'ebuvanjuba emikono enkumi bbiri, ne ku luuyi olw'obukiika obwa ddyo emikono enkumi bbiri, ne ku luuyi olw'ebugwanjuba emikono enkumi bbiri, ne ku luuyi olw'obukiika obwa kkono emikono enkumi bbiri, ekibuga nga kiri wakati. Ago ge galiba gye bali amalundiro ag'oku bibuga.
6 N'ebibuga bye muliwa Abaleevi, biriba ebibuga mukaaga eby'okuddukiramu, bye muliwa omussi w'omuntu okuddukira omwo: era mulyongera ku ebyo ebibuga ana mu bibiri.
7 Ebibuga byonna bye muliwa Abaleevi biriba ebibuga ana mu munaana; byo n'amalundiro gaabyo.
8 N'ebibuga bye muliggya ku butaka obw'abaana ba Isiraeri okubigaba, ku bangi muliggyako bingi; ne ku batono muliggyako bitono: buli muntu ng'obusika bwe bwe buliba bw'alisikira, bw'atyo bw'aligabira Abaleevi ku bibuga bye.
9 Mukama n'agamba Musa nti
10 Yogera n'abaana ba Isiraeri obagambe nti Bwe mulisomoka Yoludaani ne muyingira mu nsi ya Kanani,
11 kale mulyerondera ebibuga okuba ebibuga eby'okuddukiramu gye muli; omussi w'omuntu anattanga omuntu yenna ng'ataniddwa addukire omwo.
12 N'ebibuga binaabanga gye muli bya kuddukirangamu eri omuwoolezi w'eggwanga; omussi w'omuntu alemenga okufa nga tannayimirira mu maaso g'ekibiina okusalirwa omusango.
13 N'ebibuga bye muliwa biriba gye muli ebibuga mukaaga bya kuddukiramu.
14 Muliwa ebibuga bisatu emitala wa Yoludaani, era muliwa ebibuga bisatu mu nsi ya Kanani; binaabanga bibuga bya kuddukirangamu.
15 Eri abaana ba Isiraeri n'eri omugenyi n'eri oyo atuula mu bo, ebibuga ebyo omukaaga binaabanga bya kuddukirangamu: buli anattanga omuntu yenna ng'ataniddwa addukirenga omwo.
16 Naye oba nga yamukuba n'ekintu eky'ekyuma n'okufa n'afa, oyo nga mussi wa muntu: omussi w'omuntu talemanga kuttibwa.
17 Era oba nga yamukuba n'ejjinja ng'alikutte mu ngalo, eriyinza okutta omuntu, n'afa, oyo nga mussi wa muntu: omussi w'omuntu talemanga kuttibwa.
18 Oba nga yamukuba n'ekintu eky'omuti ng'akikutte mu ngalo, ekiyinza okutta omuntu, n'afa, oyo nga mussi wa muntu: omussi w'omuntu talemanga kuttibwa.
19 Omuwoolezi w'omusaayi yennyini ye anattanga omussi w'omuntu: lw'amusisinkananga lw'amuttanga.
20 Era oba nga yamufumita olw'okumukyawa, oba yamukasuukirira, ng'ateeze, n'okufa n'afa;
21 oba yamukuba n'ekikonde olw'obulabe, n'okufa n'afa: eyamukuba talemanga kuttibwa; oyo mussi wa muntu: omuwoolezi w'omusaayi alitta omussi w'omuntu; lw'alimusisinkana.
22 Naye oba nga yamufumita mangu awatali bulabe, oba yamukasuukirira ekintu kyonna nga tateeze,
23 oba ejjinja lyonna eriyinza okutta omuntu, nga tamulabye, n'alimusuulako, n'okufa n'afa, so tabanga mulabe we, so teyayagala kumukola bubi:
24 kale ekibiina banaasalanga omusango gw'oyo eyakuba n'omuwoolezi w'omusaayi ng'emisango egyo bwe giri:
25 era ekibiina banaawonyanga omussi w'omuntu mu mukono gw'omuwoolezi w'omusaayi, era ekibiina banaamuzzangayo mu kibuga kye eky'okuddukirangamu kye yali addukiddemu: era anaasulanga omwo okutuusa kabona omukulu eyafukibwako amafuta amatukuvu lw'anaafanga.
26 Naye omussi w'omuntu bw'anaabanga ayise ku nsalo y'ekibuga kye eky'okuddukirangamu, ky'addukiramu;
27 omuwoolezi w'omusaayi n'amusanga ng'ali bweru w'ensalo y'ekibuga kye eky'okuddukirangamu, omuwoolezi w'omusaayi n'atta omussi w'omuntu; tabangako musango gwa musaayi:
28 kubanga yalema okubeera mu kibuga kye eky'okuddukirangamu okutuusa kabona omukulu lwe yandifudde: naye kabona omukulu ng'amaze okufa kale omussi w'omuntu anaddangayo mu nsi ey'obutaka bwe.
29 Era ebyo binaabanga tteeka lya musango gye muli mu mirembe gyammwe gyonna mu nnyumba zammwe zonna.
30 Buli anattanga omuntu yenna, omussi w'omuntu anattibwanga olw'akamwa k'abajulirwa: naye omujulirwa omu talumirizanga muntu yenna okumutta.
31 Era temukkirizanga bya kununula bulamu bwa mussi wa muntu, asaanidde okufa: naye talemanga kuttibwa.
32 So temukkirizanga bya kununula oyo eyaddukira mu kibuga kye eky'okuddukirangamu, akomewo okutuula mu nsi, okutuusa kabona lw'alifa.
33 Bwe mutyo temwonoonanga nsi gye mulimu: kubanga omusaayi, ogwo gwe gwonoona ensi: so n'ensi teyinza kutangirirwa olw'omusaayi oguyiise omwo, wabula n'omusaayi gw'oyo eyaguyiwa.
34 So temwonoonanga nsi gye mutuulamu, gye mbeeramu wakati: kubanga nze Mukama mbeera wakati mu baana ba Isiraeri.


text:
Olubereberye
Essuula 2
1 Ne biggwa okukola eggulu n'ensi n'eggye lyabyo lyonna.
2 Katonda n'amalira ku lunaku olw'omusanvu mu mirimu gye gye yakola; n'awummulira ku lunaku olw'omusanvu mu mirimu gye gyonna gye yakola.
3 Katonda n'awa omukisa olunaku olw'omusanvu n'alutukuza: kubanga olwo lwe yawummuliramu mu mirimu gye gyonna Katonda gye yatonda gye yakola.
4 Bwe lityo ezzadde ery'eggulu n'ensi bwe lyatondebwa, ku lunaku Mukama Katonda lwe yakolerako ensi n'eggulu.
5 Na buli muti ogw'omu nsiko nga tegunnaba kubeerawo mu nsi, na buli muddo ogw'omu nsiko nga tegunnaba kumera: kubanga Mukama Katonda yali nga tannaba kutonnyesa nkuba ku nsi, nga tewali muntu alima ensi;
6 naye olufu ne lulinnya okuva mu nsi, ne lutonnya amazzi ku nsi yonna.
7 Mukama Katonda n'abumba omuntu, n'enfuufu y'ensi, n'amufuuwamu mu nnyindo omukka ogw'obulamu; omuntu n'afuuka omukka omulamu.
8 Mukama Katonda n'asimba olusuku mu Aden ku luuyi olw'ebuvanjuba; n'ateeka omwo omuntu gwe yabumba.
9 Mukama Katonda n'ameza mu nsi buli muti ogusanyusa amaaso omulungi okulya; n'omuti ogw'obulamu wakati mu lusuku, n'omuti ogw'okumanya obulungi n'obubi.
10 Omugga ne gusibuka mu Adeni okufukiriranga amazzi mu lusuku; ne gwawukanamu ne gufuuka emitwe ena.
11 Ogw'olubereberye erinnya lyagwo Pisoni; ogwo gwe gwetooloola ensi yonna eya Kavina, erimu zaabu;
12 ne zaabu ey'omu nsi eri nnungi: mulimu bedola n'amayinja sokamu.
13 N'erinnya ly'omugga ogw'okubiri Gikoni: ogwo gwe gwetooloola ensi yonna eya Kkuusi.
14 N'erinnya ly'omugga ogw'okusatu Kidekeri: ogwo gwe guyita ku mabbali g'e Bwasuli. N'omugga ogw'okuna Fulaati.
15 Mukama Katonda n'atwala omuntu, n'amuteeka mu lusuku Adeni alulimenga alukuumenga.
16 Mukama Katonda n'alagira omuntu n'amugamba nti Buli muti ogw'omu lusuku olyangako nga bw'onooyagalanga:
17 naye omuti ogw'okumanya obulungi n'obubi togulyangako: kubanga olunaku lw'oligulyako tolirema kufa.
18 Mukama Katonda n'ayogera nti Si kirungi omuntu okubeeranga yekka; n'amukolera omubeezi amusaanira.
19 Mukama Katonda n'akola n'ettaka buli nsolo ey'omu nsiko, na buli ekibuuka waggulu; n'abireetera omuntu, okulaba bw'anaabiyita: n'omuntu buli lye yayita ekitonde kyonna ekiramu eryo lye linnya lyakyo.
20 Omuntu n'abituuma amannya buli nsolo n'ekibuuka waggulu na buli nsolo ey'omu nsiko; naye omuntu nga tannalaba mubeezi amusaanira.
21 Mukama Katonda n'aleetera omuntu otulo tungi, ne yeebaka; n'amuggyamu olubiriizi lumu, n'azzaawo ennyama mu kifo kyalwo.
22 Mukama Katonda n'azimba olubiriizi, lw'aggye mu muntu, okuba omukazi, n'amuleeta eri omuntu.
23 Omuntu n'ayogera nti Ono nno lye ggumba erivudde mu magumba gange, ye nnyama evudde mu nnyama yange: naye anaayitibwanga mukazi, kubanga aggiddwa mu musajja.
24 Omusajja ky'anaavanga aleka kitaawe ne nnyina, ne yeetaba ne mukazi we: nabo banaabanga omubiri gumu.
25 Bombi baali bwereere, omusajja ne mukazi we, so tebaakwatibwa nsonyi.


text:
Essuula 3
1 Awo Peetero ne Yokaana ne balinnya mu yeekaalu mu ssaawa ey'okusabiramu, essaawa ey'omwenda.
2 Waaliwo omuntu omulema okuva mu lubuto lwa nnyina yali asituliddwa, gwe baateekanga bulijjo ku luggi lwa yeekaalu olwayitibwanga Olulungi, okusabanga effeeza abaayingiranga mu yeekaalu.
3 Oyo bwe yalaba Peetero ne Yokaana nga bagenda okuyingira mu yeekaalu n'asaba okuweebwa effeeza.
4 Peetero awamu ne Yokaana ne bamwekaliriza amaaso, Peetero n'agamba nti Tutunuulire.
5 N'abawulira, ng'alowooza nti banaamuwa ekintu.
6 Naye Peetero n'agamba nti Effeeza ne zaabu sibirina; naye kye nnina kye nkuwa: mu linnya lya Yesu Kristo Omunazaaleesi, tambula.
7 N'amukwata ku mukono ogwa ddyo n'amuyimusa. Amangu ago ebigere bye n'obukongovvule ne bifuna amaanyi:
8 n'agolokoka mangu n'ayimirira n'atambula, n'ayingira nabo mu yeekaalu ng'atambula ng'abuuka ng'atendereza Katonda.
9 Abantu bonna ne bamulaba ng'atambula ng'atendereza Katonda,
10 ne bamutegeera nga ye wuuyo eyatuulanga ku luggi Olulungi olwa yeekaalu okusabirizanga effeeza, ne bawuniikirira nnyo n'okwewuunya olw'ekyo ekimukoleddwa.
11 Bwe yali ng'akyekutte Peetero ne Yokaana, ekibiina kyonna ne baddukana gye baali ne bakuŋŋaanira mu kisasi ekiyitibwa ekya Sulemaani nga beewuunya nnyo.
12 Awo Peetero bwe yalaba n'addamu ekibiina nti Abasajja Abaisiraeri, kiki ekibeewuunyisa bino? Mutwekaliririza ki amaaso ng'amaanyi gaffe ffe oba kutya kwaffe Katonda bye bimutambuzizza oyo?
13 Katonda wa Ibulayimu era owa Isaaka era owa Yakobo, Katonda wa bajjajjaffe, yagulumiza Mulenzi we Yesu, gwe mwawaayo ne mumwegaanira mu maaso ga Piraato, bwe yamalirira okumuta.
14 Naye mmwe ne mwegaana Omutukuvu era Omutuukirivu, ne mwagala okuweebwa omussi,
15 ne mutta Omukulu w'obulamu; oyo Katonda yamuzuukiza mu bafu: ffe bajulirwa baakyo.
16 Era olw'okukkiriza erinnya lye oyo gwe mulaba gwe mumanyi erinnya lye limuwadde amaanyi, n'okukkiriza okuli mu oyo kumuwadde obulamu buno obutuukiridde mu maaso gammwe mwenna.
17 Kale kaakano, ab'oluganda, mmanyi nga mwakola nga temumanyi, nga n'abakulu bammwe.
18 Naye Katonda bye yabuulira edda mu kamwa ka bannabbi bonna nga Kristo we alibonyaabonyezebwa, yabituukiriza bw'atyo.
19 Kale mwenenye, mukyuke, ebibi byammwe bisangulibwe, ebiro eby'okuwummuzibwa mu maaso ga Mukama bituuke;
20 naye atume Kristo eyabaawulirwa edda, ye Yesu,
21 eyagwanyizibwa okutwalibwa mu ggulu okutuusa mu biro eby'okulongoosezaamu byonna, Katonda bye yayogereranga mu kamwa ka bannabbi be abatukuvu abaaliwo okuva ku lubereberye.
22 Musa yagamba nti Mukama Katonda alibayimiririza nnabbi aliva mu baganda bammwe nga nze; oyo mumuwuliranga byonna by'alibagamba.
23 Olulituuka buli mwoyo ogutawulira nnabbi oli gulizikirizibwa mu ggwanga.
24 Weewaawo ne bannabbi bonna n'abo okuva ku Samwiri n'abo abaamuddirira, bonna abaayogeranga, baabuuliranga eby'ennaku zino.
25 Mmwe muli baana ba bannabbi, era ab'endagaano Katonda gye yalagaana ne bajjajjammwe, ng'agamba Ibulayimu nti Ne mu zzadde lyo ebika byonna eby'ensi mwe biriweerwa omukisa.
26 Okusooka gye muli Katonda, bwe yamala okuzuukiza Mulenzi we n'amutuma gye muli abawe omukisa, ng'akyusa buli muntu mu bibi byammwe.


text:
Bya Ahmed Mukiibi
PULEZIDENTI Museveni agguddewo Mapeera House, ekizimbe amatiribona ekya kalina19, ekiwemense ddoola obukadde 40, mu za Uganda obuwumbi 100.
Wakati mu ssanyu n’okukuba obuluulu, Pulezidenti yasaze akaguwa ku ssaawa mwenda ez’olweggulo okuggulawo ekizimbe kino ekizimbiddwa kkampuni ya Roko mu ngeri ey’obukugu.
Ekizimbe kino nga kye kitebe ekikulu ekya Banka ya Centenary, kyabbuddwamu Faaza Lourdel Simeon Mon Pere ‘Mapeera’, Omuminsani eyaleeta eddiini ey’Obukatoliki mu Uganda mu 1879.
Kya myaliro 19 ng’esatu giri wansi mu ttaka era gya kusimbako mmotoka. Emyaliro ena egisooka ku ngulu giri mu dizayini ey’eryato, akabonero akalaga eryato Fr. Mapeera lye yasomokerako ku nnyanja Nnalubaale ng’ava e Tanzania okutuuka e
Munyonyo mu Uganda olugendo olwamutwalira emyezi kkumi.
Emyaliro egiri mu dizayini y’eryato ze ofiisi za Banka ate emyaliro 12 egiyitamu waggulu gyakupangisibwa ebitongole, kkampuni n’abantu ba bulijjo.
Ekizimbe kya Mapeera Pulezidenti kye yagguddewo eggulo. Ekif: Enock Kakande
Omukugu mu by’okukuba pulaani z’ebizimbe, Henry Ssentoogo eyakulira Pulojeketi ya Mapeera House yategeezeza nti ekizimbe kino kye kimu ku bizimbe ebisinga obugumu mu buvanjuba n’amasekkati ga Afrika. Omukolo ogw’okuggulawo ekizimbe kino gwakulembeddwamu Ssaabasumba ow’Esazza ly’e Gulu, John Bapist Odama mu kiti kye nga Ssentebe w’olukiiko lw’aba Episikoopi (olukiiko lw’abasumba Abakatoliki).
Odama eyabadde anekedde mu Kasoko eyakakobe ng’asuuliddeko ekyambalo ekya ‘Sapulisi’ yasabidde ekizimbe essaala eyatutte eddaakiika kkumi nga Pulezidenti n’abasumba bayimiridde mu kisinge ekinene ku mwaaliro ogusooka.
Oluvannyuma Ssaabasumba Ondama, Kalidinaali Wamala, Ssaabasumba wa Kampala, Cyprian Kizito Lwanga, n’abalala yamansidde amazzi ag’omukisa mu kizimbe.
Pulezidenti yagambye nti okuggulwawo kwa Mapeera House, ye ntobo enywevu Centenary Bank gy’etaddewo mu kuzimba ‘ekibbo’ n’asaba aba Banka eno okumuyambako mu kukunga Bannayuganda abasoba mu bitundu 68 ku 100 abakolerera emmere ya leero bave ku mbeera ey’okukolera omumwa batandikewo emirimu egivaamu ssente.
Minisita w’Ebyensimbi, Maria Kiwanuka yasuubizza nti gavumenti yakwongera okussaawo embeera esobozesa amakampuni n’ebitongole eby’obwannannyini okukola bizinensi zaabwe nga bakola enguudo , amasannyalaze n’ebirala ebigenderako.
Ssentebe w’olukiiko olufuzi olwa Centenary Bank, Polof. John Ddumba Ssentamu yategeezezza nti ssente obuwumbi 100 zonna ze bazimbyemu ekizimbe za bakasitoma tekuli zaavudde bweru oba mu Vatican. Banka eno erina amatabi 54 ng’ekozesa abantu 1600. Yagambye nti ebyobugagga bya centenary Banka kati biri mu buwumbi 1000 era omwaka 2011 baakoze amagoba ga buwumbi 47, n’asuubiza okwongera okufaayo ku bakasitoma.


text:
Chapter 1
1 Awo mu mwaka ogw'olubereberye ogwa Kuulo kabaka w'e Buperusi, ekigambo kya Mukama mu kamwa ka Yeremiya kituukirire, Mukama n'akubiriza omwoyo gwa Kuulo kabaka w'e Buperusi n'okulangirira n'alangirira okubunya obwakabaka bwe bwonna, n'okuwandiika n'abiwandiika ng'ayogera nti
2 Bw'atyo bw'ayogera Kuulo kabaka w'e Buperusi nti Obwakabaka bwonna obw'omu nsi Mukama Katonda w'eggulu abumpadde; era ankuutidde okumuzimbira ennyumba mu Yerusaalemi ekiri mu Yuda.
3 Buli ali mu mmwe ku bantu be bonna, Katonda we abeere naye, ayambuke mu Yerusaalemi ekiri mu Yuda, azimbe ennyumba ya Mukama Katonda wa Isiraeri, (ye Katonda,) ali mu Yerusaalemi.
4 Era buli asigadde mu kifo kyonna mw'abeera nga mugenyi, abasajja ab'omu kifo kye bamubeere ne ffeeza ne zaabu n'ebintu n'ebisolo, obutassaako ekyo kye bawaayo ku bwabwe eky'ennyumba ya Katonda eri mu Yerusaalemi.
5 Awo emitwe gy'ennyumba za bakitaabwe eza Yuda ne Benyamini ne bagolokoka, ne bakabona n'Abaleevi, bonna Katonda be yakubiriza omwoyo gwabwe okwambuka okuzimba ennyumba ya Mukama eri mu Yerusaalemi.
6 Awo abo bonna ababeetoolodde ne banyweza emikono gyabwe n'ebintu ebya ffeeza ne zaabu n'ebintu n'ebisolo n'ebintu eby'omuwendo omungi obutassaako ebyo byonna bye baawaayo ku bwabwe.
7 Era Kuulo kabaka n'afulumya ebintu eby'omu nnyumba ya Mukama Nebukadduneeza bye yaggya mu Yerusaalemi n'abiteeka mu ssabo lya bakatonda be:
8 ebyo Kuulo kabaka w'e Buperusi n'abifulumya mu mukono gwa Misuledasi omuwanika, n'abibalira Sesubazzali omukulu wa Yuda.
9 Era guno gwe muwendo gwabyo: essowaani eza zaabu amakumi asatu, essowaani eza ffeeza lukumi, obwambe amakumi abiri mu mwenda;
10 ebibya ebya zaabu amakumi asatu, ebibya ebya ffeeza eby'omutindo ogw'okubiri ebikumi bina mu kkumi, n'ebintu ebirala lukumi.
11 Ebintu byonna ebya zaabu n'ebya ffeeza byali enkumi ttaano mu ebikumi bina. Ebyo byonna Sesubazzali yabiggyayo n'abireeta, abanyage bwe baggibwa e Babulooni ne baleetebwa e Yerusaalemi.


text:
Essuula 6
1 Ne ndaba Omwana gw'endiga bwe yabembula ku bubonero omusanvu ko akamu, ne mpulira ekimu ku biramu ebina nga kyogera ng'eddoboozi ery'okubwatuka nti Jjangu olabe.
2 Ne ndaba, era, laba, embalaasi enjeru, n'oyo atuddeko ng'alina omutego; n’aweebwa engule: n'agenda ng'awangula, era awangule.
3 Bwe yabembula akabonero ak'okubiri, ne mpulira ekiramu eky'okubiri nga kyogera nti Jjangu olabe.
4 N'evaayo embalaasi endala eya lukunyu: era oyo eyali atuddeko n'aweebwa okuggyawo emirembe ku nsi, era battiŋŋane bokka na bokka: n'aweebwa ekitala ekinene.
5 Bwe yabembula akabonero ak'okusatu ne mpulira ekiramu eky'okusatu nga kyogera nti Jjangu olabe. Ne ndaba, era, laba, embalaasi enzirugavu; n'eyali atuddeko ng'alina ekigera mu mukono gwe.
6 Ne mpulira ng'eddoboozi wakati w'ebiramu ebina nga lyogera nti Ekiyi ky'eŋŋaano kya ddinaali, n'ebiyi bisatu ebya sayiri bya ddinaali; amafuta n'omwenge so tobyonoona.
7 Bwe yabembula akabonero ak'okuna, ne mpulira eddoboozi ly'ekiramu eky'okuna nga kyogera nti Jjangu olabe.
8 Ne ndaba, era, laba, embalaasi eya kyenvu; n'eyali atuddeko, erinnya lye Kufa; ne Magombe n'agenda naye. Ne baweebwa obuyinza ku kitundu eky'okuna eky'ensi, okutta n'ekitala n'enjala n'olumbe n’ensolo z'ensi.
9 Bwe yabembula akabonero ak'okutaano, ne ndaba wansi w'ekyoto emyoyo gyabwe abattibwa olw'ekigambo kya Katonda, n'olw'okutegeeza kwe baalina:
10 ne boogerera waggulu n'eddoboozi ddene, nga boogera nti Olituusa wa, Mukama, omutukuvu era ow'amazima, obutasala musango n'obutawalana ggwanga olw'omusaayi gwaffe ku bo abatuula ku nsi?
11 Ne baweebwa buli muntu ekyambalo ekyeru; ne bagambibwa okuwummula nate akaseera katono, okutuusa baddu bannaabwe ne baganda baabwe lwe baliwera, abagenda okuttibwa, nga nabo bwe battibwa.
12 Bwe yabembula akabonero ek'omukaaga, ne ndaba, ne waba ekikankano kinene; enjuba n'eddugala ng'olugoye olw'ebyoya, n'omwezi gwonna ne guba ng'omusaayi;
13 n'emmunyeenye ez'omu ggulu ne zigwa ku nsi, ng'omutiini bwe gukunkumula amagu gaagwo, nga gunyeenyezebwa empewo ennyingi.
14 N'eggulu ne liggibwawo, ng'omuzingo gw'ekitabo bwe guzingibwa; na buli lusozi n'ekizinga ne biggibwawo mu bifo byabyo.
15 ne bakabaka b'ensi, n'abalangira, n'abagabe, n'abagagga, n'ab'amaanyi, na buli muddu n'ow'eddembe ne beekweka mu mpuku ne mu mayinja ag'oku nsozi;
16 ne bagamba ensozi n'amayinja nti Mutugweko, mutukise mu maaso g'oyo atudde ku ntebe, ne mu busungu bw'Omwana gw'endiga:
17 kubanga olunaku olukulu olw'obusungu bwabwe lutuuse; era ani ayinza okuyimirirawo?


text:
Ezekyeri
Chapter 11
1 Era nate omwoyo ne gunsitula ne guntwala eri omulyango ogw'ebuvanjuba ogw'ennyumba ya Mukama ogutunuulira ebuvanjuba: kale, laba, ku luggi olw'omulyango nga kuliko abasajja amakumi abiri mu bataano; ne ndaba wakati mu bo Yaazaniya mutabani wa Azuli ne Peratiya mutabani wa Benaya, abakungu ab'omu bantu.
2 N'aŋŋamba nti Omwana w'omuntu, bano be basajja abagunja obutali butuukirivu, era abawa okuteesa okubi mu kibuga kino:
3 aboogera nti Ekiseera tekiri kumpi okuzimba ennyumba: ekibuga kino ye ntamu, naffe nnyama.
4 Kale obalagulireko, lagula, ai omwana w'omuntu.
5 Awo omwoyo gwa Mukama ne gungwako, n'aŋŋamba nti Yogera nti Bw'ati bw'ayogera Mukama nti Bwe mutyo bwe mwogedde, ai ennyumba ya Isiraeri; kubanga mmanyi ebigambo ebiyingira mu mwoyo gwammwe.
6 Mwazizza abammwe abattibwa mu kibuga kino, era mujjuzizza enguudo zaakyo abo abattibwa.
7 Mukama Katonda kyava ayogera bw'ati nti Abammwe abattibwa be mutadde wakati mu kyo, abo ye nnyama, n'ekibuga ye ntamu: naye mmwe muliggibwa wakati mu kyo.
8 Mutidde ekitala; nange ndibaleetako ekitala, bw'ayogera Mukama Katonda.
9 Era ndibaggya wakati mu kyo, ne mbawaayo mu mikono gya bannaggwanga, era ndituukiriza mu mmwe emisango.
10 Muligwa n'ekitala; ndibasalira omusango mu nsalo ya Isiraeri; kale mulimanya nga nze Mukama.
11 Ekibuga kino si kye kiriba entamu yammwe, so nammwe si mmwe muliba ennyama wakati mu kyo; ndibasalira omusango mu nsalo ya Isiraeri;
13 Awo olwatuuka bwe nnalagula, Peratiya mutabani wa Benaya n'afa. Awo ne nvuunama amaaso gange, ne nkaaba n'eddoboozi ddene ne njogera nti Woowe, Mukama Katonda! onoomaliwaro ddala ekitundu kya Isiraeri ekifisseewo?
14 Awo ekigambo kya Mukama ne kinjijira nga kyogera nti
15 Omwana w'omuntu, baganda bo, abasajja ab'ekika kyammwe, n'ennyumba yonna eya Isiraeri, bonna, be baabo abagambiddwa abo abali mu Yerusaalemi nti Mwesambe wala Mukama: ffe ensi eno etuweereddwa okuba obutaka:
16 kale yogera nti Bw'ati bw'ayogera Mukama Katonda nti Kubanga nabajjulula ne mbatwala wala mu mawanga, era kubanga mbasaasaanyizza mu nsi nnyingi era naye ndiba gye bali ekifo ekitukuvu ekiseera ekitono mu nsi gye batuuse.
17 Kale yogera nti Bw'ati bw'ayogera Mukama Katonda nti Ndibakuŋŋaanya okubaggya mu mawanga, ne mbayoola okubaggya mu nsi mwe mwasaasaanyizibwa, era ndibawa ensi ya Isiraeri.
18 Kale balijjayo, ne baggyawo ebintu byayo byonna eby'ebivve n'emizizo gyayo gyonna ne bagimalayo.
19 Era ndibawa omutima gumu, era nditeeka omwoyo omuggya mu mmwe; era ndiggya omutima ogw'ejjinja mu mutima gwabwe, ne mbawa omutima ogw'ennyama:
20 balyoke batambulirenga mu mateeka gange ne bakwata ebyo bye nnassaawo ne babikola: era banaabanga bantu bange, nange naabanga Katonda waabwe.
21 Naye abo, omutima gwabwe gutambula okugoberera omutima ogw'ebintu byabwe eby'ebivve n'emizizo gyabwe, ndireeta ekkubo lyabwe ku mitwe gyabwe bo, bw'ayogera Mukama Katonda.
22 Awo bakerubi ne balyoka bayimusa ebiwaawaatiro byabwe, ne bannamuziga nga bali ku mabbali gaabwe; n'ekitiibwa kya Katonda wa Isiraeri kyali ku bo waggulu.
23 N'ekitiibwa kya Mukama ne kirinnya okuva wakati mu kibuga, ne kiyimirira ku lusozi oluli ku luuyi lw'ekibuga olw'ebuvanjuba.
24 Omwoyo ne gunsitula ne guntwalira mu kwolesebwa olw'omwoyo gwa Katonda e Bukaludaaya eri ab'obusibe. Awo okwolesebwa kwe nnali ndabye ne kulinnya okunvaako.
25 Awo ne njogera n'ab'obusibe ebigambo byonna Mukama bye yali andaze.


text:
Amagazeti Ilabiro lya Kalalizi na Zuka!
Wanarhola amagazeti girhu gayimangire oku Bibliya oku Enterneti omu ndimi kulusha 150. Igazeti Ilabiro lya Kalalizi linahugule gurhi ebiri byajirikana omw’igulu biri byahikiriza obulebi bw’Ebibliya. Linarhulirize abantu kugerera oku mwanzi mwinja g’Obwami bwa Nnamahanga n’okurhabala abantu bayemere Yezu Kristu. Igazeti Zuka! liyerekine gurhi rhwankabunda n’amazibu g’akalamo ene na kandi linarhurhabale rhulangalire oku Lulema ahikiriza eciragane cage c’igulu lihyahya ly’omurhula n’akalembe.


text:
2 Bassekabaka
Chapter 10
1 Awo Akabu yalina batabani be nsanvu mu Samaliya. Yeeku n'awandiika ebbaluwa n'atumira Samaliya eri abakulu b’e Yezuleeri, be bakadde, n'eri abo abaalera batabani ba Akabu ng'ayogera nti
2 Kale nno ebbaluwa eno nga kyejje etuuke gye muli, kubanga abaana ba mukama wammwe bali nammwe, era mulina amagaali n'e mbalaasi, era n'ekibuga ekiriko enkomera n'ebyokulwanyisa;
3 munoonye ku baana ba mukama wammwe asinga obulungi n'okusaana, mumuteeke ku ntebe ya kitaawe, mulwanirire ennyumba ya mukama wammwe.
4 Naye ne batya nnyo ne boogera nti Laba, bakabaka abo ababiri tebaayimirira mu maaso ge: kale ffe tunaayimirira tutya?
5 Awo omukulu w'abo mu nnyumba n'omukulu w'ekibuga, era n'abakadde n'abo abaalera abaana, ne batumira Yeeku nga boogera nti Tuli baddu bo, era tunaakola byonna by'onootulagira: tetujja kufuula muntu yenna kabaka: okolanga ekinaaba ekirungi mu maaso go.
6 Awo n'abawandiikira ebbaluwa omulundi ogw'okubiri ng'ayogera nti Oba nga muli ku lwange ne mukkiriza okuwulira eddoboozi lyange, mutwale emitwe gy'abasajja batabani ba mukama wammwe, mujje gye ndi e Yezuleeri enkya bwe buliba nga kampegaano. Awo batabani ba kabaka abantu nsanvu baali n'abakulu b'ekibuga abaabalera.
7 Awo olwatuuka ebbaluwa bwe yatuuka gye baali, ne batwala batabani ba kabaka ne babatta, abantu nsanvu, ne bateeka emitwe gyabwe mu bisero, ne bagimuweereza e Yezuleeri.
8 Omubaka n'ajja n'amubuulira nti Baleese emitwe gya batabani ba kabaka. N'ayogera nti Mugituume entuumo bbiri awayingirirwa mu wankaaki okutuusa enkya.
9 Awo olwatuuka enkya n'afuluma n'ayimirira n'agamba abantu bonna nti Mmwe muli batuukirivu: laba, neekobaana mukama wange ne mmutta: naye ani asse bano bonna?
10 Mutegeere nno nga ku kigambo kya Mukama tekuligwa wansi na kimu Mukama kye yayogera ku nnyumba ya Akabu: kubanga Mukama akoze ekyo kye yayogerera mu muddu we Eriya.
11 Bw'atyo Yeeku n'akuba n'abo abaasigala ku nnyumba ya Akabu mu Yezuleeri n'abakulu be bonna, ne baganzi be ne bakabona be okutuusa lw'ataamulekerawo n'omu eyasigala.
12 Awo n'agolokoka n'agenda n'ajja e Samaliya. Awo bwe yali ali mu kkubo ku nnyumba ey'okusaliramu ebyoya by'endiga ey'abasumba,
13 Yeeku n'asanga baganda ba Akaziya kabaka wa Yuda, n'ayogera nti Mmwe muli b'ani? Ne bamuddamu nti Tuli baganda ba Akaziya: era tuserengeta okulamusa abaana ba kabaka n'abaana ba nnamasole.
14 N'ayogera nti Mubakwate nga balamu. Ne babakwata nga balamu, ne babattira ku bunnya obw'ennyumba ey'okusaliramu ebyoya by'endiga, abasajja amakumi ana mu babiri; so teyafissaawo n'omu ku bo.
15 Awo bwe yavaayo n'asanga Yekonadabu mutabani wa Lekabu ng'ajja okumusisinkana: n'amulamusa n'amugamba nti Omutima gwo mulungi ng'omutima gwange bwe guli eri omutima gwo? Yekonadabu n'addamu nti Mulungi. Oba nga mulungi, mpa omukono gwo. N'amuwa omukono gwe; n'amulinnyisa gy'ali mu ggaali.
16 N'ayogera nti Jjangu tugende fembi olabe obuggya bwange olwa Mukama. Awo ne bamulinnyisa mu ggaali lye:
17 Awo bwe yatuuka e Samaliya n'atta bonna absigalira Akabu mu Samaliya okutuusa lwe yamuzikiriza ng'ekigambo kya Mukama bwe kyali kye yagamba Eriya.
18 Awo Yeeku n'akuŋŋaanya abantu bonna n'abagamba nti Akabu yaweerezanga Baali katono; naye Yeeku anmuweereza nnyo.
19 Kale nno muyite gye ndi bannabbi bonna aba Baali, abamusinza bonna ne bakabona be bonna; waleme okubulawo n'omu: kubanga nnina ssaddaaka enkulu gye nnaaweereza Baali; buli alibulawo taliba mulamu. Naye Yeeku yakola bw'atyo ng'asala lukwe alyoke azikirize abaasinza Baali.
20 Awo Yeeku n'ayogera nti Mutukuze okukuŋŋaana okutukuvu eri Baali. Ne bakulangira.
21 Awo Yeeku n'atuma okubunya Isiraeri yonna: abaasinza Baali bonna ne bajja n'okusigala n'etasigala muntu atajja. Ne bajja mu nnyunba ya Baali; ennyumba ya Baali n'ejjula okuva ku mulyango okutuuka ku buziizi.
22 Awo n'agamba omukulu w'ennyumba eyambalirwamu nti Fulumya ebyambalo eri bonna abasinza Baali. N'afulumya ebyambalo eri bo.
23 Yeeku ne Yekonadabu mutabani wa Lekabu ne bayingira mu nnyumba ya Baali; n'agamba abasinza Baali nti Munoonye mulabe muleme okuba muno nammwe ku baddu ba Mukama, wabula abasinza Baali bokka.
24 Awo ne bayingira okuwaayo ssaddaaka n'ebiweebwayo ebyokebwa. Era Yeeku yali ataddewo abasajja kinaana ebweru n'ayogera nti Ku basajja be nnaaleeta mu mikono gyammwe bwe kunaabulako n'omu, amuta obulamu bwe bunaaba mu kifo ky'obulamu bw'oyo.
25 Awo olwatuuka bwe yamala okuwaayo ekiweebwayo ekyokebwa, Yeeku n'agamba abambowa n'abaami nti Muyingire mubatte; waleme okufuluma n'omu. Ne babatta n'obwogi bw'ekitala: awo abambowa n'abaami ne babasuula ebweru ne bagenda mu kibuga eky'essabo lya Baali.
26 Awo ne baggya empagi ezaali mu nnyumba ya Baali ne bazookya.
27 Ne bamenyamenya empagi ya Baali ne bamenyamenya essabo lya Baali ne balifuula ekiyigo ne leero.
28 Bw'atyo Yeeku bwe yazikiriza Baali okumumalawo mu Isiraeri.
29 Era naye Yeeku teyaleka kugoberera bibi bya Yerobowaamu mutabani wa Nebati bye yayonoonyesa Isiraeri, ennyana eza zaabu ezaali mu Beseri n'ezaali mu Ddaani.
30 Mukama n'agamba Yeeku nti Kubanga okoze bulungi ng'otuukirizza ebiri mu maaso gange ebirungi, n'okola ennyumba ya Akabu nga byonna bwe biri ebyali mu mutima gwange, batabani bo bannakana kyebaliva batuula ku ntebe ya Isiraeri.
31 Naye Yeeku n'atassaayo mwoyo okutambulira mu mateeka ga Mukama Katonda wa Isiraeri n'omutima gwe gwonna; teyava mu bibi bya Yerobowaamu bye yayonoonyesa Isiraeri.
32 Mu biro ebyo Mukama n'atanula okukendeeza Isiraeri: Kazayeeri n'abakubira mu nsalo zonna eza Isiraeri;
33 okuva ku Yoludaani ebuvanjuba, ensi yonna ey'e Gireydi, Abagaadi n'Abalewubeeni n'Abamanase, okuva ku Aloweri ekiriraanye ekiwonvu kya Alunoni, Gireyaadi ne Basani.
34 Era ebikolwa ebirala byonna ebya Yeeku ne byonna bye yakola, n'amaanyi ge gonna tebyawandiikibwa mu kitabo eky'eby'omu mirembe gya bassekabaka ba Isiraeri?
35 Yeeku ne yeebakira wamu ne bajjajjaabe: ne bamuziika mu Samaliya. Yekoyakaazi mutabani we n'afuga mu kifo kye.
36 Era ebiro Yeeku bye yafugira Isiraeri mu Samaliya byali emyaka amakumi abiri mu munaana.


text:
Embiibya y’omusajja y’ewa omukazi eky’okukola mu mwaka 2015. Abasajja abakuba kaluutu akamu ng’enkoko, abo bajja kugwa ku kyokya anti abakazi bajja kubasiba enkalu mu buliri babagaane okuvaamu okutuusa nga babamatizza.
Bwe kinaabaawo ku makya, olwo ab’oku mirimu gy’abasajja gye bakola, babeerabire! Olwo obwavu bukube kkoodi.
Ate abo abasajja abanyumya akaboozi nga tebakutula, nga bajula kufiira ku bannaabwe mu buliri, abakazi bajja kubadduka ng’oyo eyadduka ku musajja Omunigeria ng’omukazi amulanga obutamuweeza. Ate olwo obuwuulu buyingirewo.
Abasajja bamukono ggaamu, nabo abakazi bajja kubeesamba nga nnaswi bwe yeesamba engalabi. Bafune ekiwuubaalo nga tewali abatunulako.
Abo abasajja abatanaaba ne bawunyira abaagalwa baabwe olwayo, abakazi batuuse okubamma akaboozi. Bajja kubawa ebiragiro ebikambwe omuli okubakuutanga n’ebyangwe nga tebannaba kubagabula ssukaali waabwe.
Era abasajja ab’engeri eno bajja kulaba nnyo nga bakyala baabwe bapimisizza empale eza Khaki nga mwe basula mu kifo kya bunayiti bwabwe obutangaala. Kubanga ng’omukazi yayambadde empale ya khaki, abeera ku suwa ddiiru ne bw’ayingira obuliri nti tolina w’ojja kuyita onuune ssukaali we nga takukkirizza.
Ate nga wano ajja kusookanga kukukuba pekiseeni oba wanaabye, wasenyezza oba nga n’ekisaawe wakiyooyoose bulungi.


text:
Zabbuli
Chapter 136
1 Mumwebaze Mukama; kubanga mulungi: Kubanga okusaasira kwe kubeerera emirembe gyonna.
2 Mumwebaze Katonda wa bakatonda: Kubanga okusaasira kwe kubeerera emirembe gyonna.
3 Mumwebaze Mukama w'abaami: Kubanga okusaasira kwe kubeerera emirembe gyonna.
4 Oyo akola eby'amagero ebikulu yekka: Kubanga okusaasira kwe kubeerera emirembe gyonna.
5 Oyo eyakola eggulu n'amagezi: Kubanga okusaasira kwe kubeerera emirembe gyonna.
6 Oyo eyayaliira ensi waggulu ku mazzi: Kubanga okusaasira kwe kubeerera emirembe gyonna.
7 Oyo eyakola ebyaka ebikulu: Kubanga okusaasira kwe kubeerera emirembe gyonna.
8 Enjuba okufuga emisana: Kubanga okusaasira kwe kubeerera emirembe gyonna.
9 Omwezi n'emmunyeenye okufuga ekiro: Kubanga okusaasira kwe kubeerera emirembe gyonna.
10 Oyo eyakubira e Misiri ababereberye baabwe: Kubanga okusaasira kwe kubeerera emirembe gyonna.
11 N'aggyamu Isiraeri wakati mu bo: Kubanga okusaasira kwe kubeerera emirembe gyonna.
12 N'engalo ez'amaanyi, n'omukono omugolole: Kubanga okusaasira kwe kubeerera emirembe gyonna.
13 Oyo eyayawulamu wakati Ennyanja Emmyufu: Kubanga okusaasira kwe kubeerera emirembe gyonna.
14 N'ayisa Isiraeri wakati mu yo: Kubanga okusaasira kwe kubeerera emirembe gyonna:
15 Naye n'asuulira Falaawo n'eggye lye mu Nnyanja Emmyufu. Kubanga okusaasira kwe kubeerera emirembe gyonna.
16 Oyo eyaluŋŋamiza abantu be mu ddungu: Kubanga okusaasira kwe kubeerera emirembe gyonna.
17 Oyo eyakuba bakabaka abakulu: Kubanga okusaasira kwe kubeerera emirembe gyonna:
18 N'atta bakabaka abaatiikirivu: Kubanga okusaasira kwe kubeerera emirembe gyonna:
19 Sikoni kabaka w'Abamoli: Kubanga okusaasira kwe kubeerera emirembe gyonna:
20 Ne Ogi kabaka w'e Basani: Kubanga okusaasira kwe kubeerera emirembe gyonna:
21 N'agaba ensi yaabwe okuba obusika: Kubanga okusaasira kwe kubeerera emirembe gyonna:
22 Okuba obusika eri Isiraeri omuddu we: Kubanga okusaasira kwe kubeerera emirembe gyonna.
23 Eyatujjukira bwe twajeera: Kubanga okusaasira kwe kubeerera emirembe gyonna:
24 N'atuwonya eri abalabe baffe: Kubanga okusaasira kwe kubeerera emirembe gyonna.
25 Awa ebyokulya ebirina emibiri byonna: Kubanga okusaasira kwe kubeerera emirembe gyonna.
26 Mumwebaze Katonda ow'omu ggulu: Kubanga okusaasira kwe kubeerera emirembe gyonna.


text:
Yobu Job
Chapter 2
1 Awo nate olunaku lwali lumu abaana ba Katonda ne bajja okukiika mu maaso ga Mukama, ne Setaani naye n'ajjira mu bo okukiika mu maaso ga Mukama.
2 Mukama n'agamba Setaani nti Ova wa? Setaani n'addamu Mukama n'ayogera nti Nva kuddiŋŋana mu nsi n'okutambulatambula omwo wano ne wali.
3 Mukama n'agamba Setaani nti Olowoozezza ku muddu wange Yobu? kubanga tewali mu nsi amufaanana, omusajja eyatuukirira era ow'amazima, atya Katonda ne yeewala obubi: era akyanywezezza obutayonoona bwe, newakubadde nga wasaakiriza gy'ali, okumuzikiririza obwereere.
4 Setaani n'addamu Mukama n'ayogera nti Eddiba olw'eddiba, weewaawo, byonna omuntu by'alina alibiwaayo olw'obulamu bwe.
5 Naye kaakano golola omukono gwo, okome ku magumba ge ne ku mubiri gwe, era alikwegaanira mu maaso go.
6 Mukama n'agamba Setaani nti Laba, ali mu mukono gwo; kyokka mulekere obulamu bwe.
7 Awo Setaani n'ava awali Mukama, n'alwaza Yobu amayute amazibu okuva ku bigere bye munda okutuuka ku bwezinge bwe.
8 N'addiranga olugyo okweyaguza; n'atuulanga mu vvu.
9 Awo mukazi we n'amugamba nti Okyanyweza obutayonoona bwo? weegaane Katonda ofe.
10 Naye n'amugamba nti Oyogera ng'omu ku bakazi abasirusiru bwe boogera. Owa! Tunaaweebwanga ebirungi mu mukono gwa Katonda ne tutaweebwa bibi? mu ebyo byonna Yobu teyayonoona na mimwa gye.
11 Awo mikwano gya Yobu abasatu bwe baawulira obubi buno bwonna obumujjidde, ne bajja buli muntu ng'ava mu kifo kye ye; Erifaazi Omutemani, ne Birudaadi Omusuki, ne Zofali Omunaamasi: ne balagaana wamu okujja okumukaabirako n'okumukubagiza.
12 Awo bwe baayimusa amaaso gaabwe, nga bakyali wala ne batamumanya ne bayimusa eddoboozi lyabwe ne bakaaba; ne bayuza buli muntu omunagiro gwe, ne bafuumuulira enfuufu ku mitwe gyabwe eri ggulu.
13 Awo ne batuula wamu naye ku ttaka ne bamala ennaku musanvu emisana n'ekiro, ne wataba amugamba kigambo: kubanga baalaba ennaku ze nga nnyingi nnyo.


text:
Bya IBRAHIM SSEGIRINYA
AMBASADA wa Uganda e Saudi Arabia n'amawanga amalala okuli, Kuwait, Qatar, Jordan, Bahrain, Oman and Yemen, DR Rashid Ssemuddu asisinkanye Omulangira omukulu mu bwakabaka bwa Saudi Arabia, Al Waleed bin Talalbin Abdulaziz al Saud ng’omulangira ono ye ssentebe wa ‘Reknowned Kingdom Holdings Company’.
Ensisinkano eno yabadde mu kibuga ky'Obwakabaka bwa Sayid Riyad nga yagendereddwaamu okusakira Bannayuganda bonna emikisa gy'okufuna emirimu.
Omulangira ono yakkirizza okuleeta ssente mu Uganda okutandika kkampuni ezigwa mu kkowe lya bbanka, wooteeri, ebyettaka n’okuzimba, eby'amawulire, ebyennyambala, supamaketi, tekinologiya, ebyobulamu n'ebyenjigiriza ssaako okutumbula Obusiraamu mu Uganda.
Omulangira Al Waleedbin Talalbin Abdulaziz al Saud yasuubizza okujja mu Uganda omwaka ogujja (2014) okusobola okutambuza ensonga zino.
Mu kafubo kano, Omulangira yatenderezza Pulezident Museveni n'agamba nti akoze kinene okuzza emirembe mu mawanga agali mu Afrika okuli ensi nga Somalia n'endala ekyamuwalirizza okuleeta ssente mu Uganda.


text:
Nekkemiya
Chapter 8
1 Awo abantu bonna ne bakuŋŋaana ng'omuntu omu mu kifo ekigazi ekyayolekera omulyango gw'amazzi; ne bagamba Ezera omuwandiisi okuleeta ekitabo eky'amateeka ga Musa Mukama ge yalagira Isiraeri.
2 Ezera kabona n’aleeta amateeka mu maaso g'ekibiina, abasajja era n'abakazi ne bonna abaayinza okuwulira n'okutegeera, ku lunaku olw'olubereberye olw'omwezi ogw'omusanvu.
3 Awo n'asoma omwo mu maaso g’ekifo ekigazi ekyayolekera omulyango ogw'amazzi, okuva enkya ku makya okutuusa ettuntu, abasajja n'abakazi nga weebali, n'abo abayinza okutegeera; abantu bonna ne batega amatu okuwulira ekitabo eky'amateeka.
4 Ezera omuwandiisi n'ayimirira ku kituuti eky'emiti kye baali bakoledde omulimu ogwo; n'okumuliraana ne wayimirira Mattisiya ne Sema ne Anaya ne Uliya ne Kirukiya ne Maaseya ku mukono gwe ogwa ddyo; ne ku mukono gwe ogwa kkono Pedaya ne Misayeri ne Malukiya ne Kasumu ne Kasubaddana, Zekkaliya ne Mesullamu.
5 Awo Ezera n'ayanjululiza ekitabo mu maaso g'abantu bonna; (kubanga yali waggulu w'abantu bonna;) kale bwe yakyanjuluza, abantu bonna ne bayimirira:
6 Ezera ne yeebaza Mukama Katonda omukulu. Abantu bonna ne baddamu nti Amiina, Amiina, nga bayimusa emikono gyabwe: ne bakutama emitwe gyabwe ne basinza Mukama nga bavuunamye amaaso gaabwe.
7 Era Yesuwa ne Baani ne Serebiya ne Yamini ne Akkubu ne Sabbesayi ne Kodiya ne Masseya ne Kerita ne Azaliya ne Yozabadi ne Kanani ne Peraya n'Abaleevi ne bategeeza abantu amateeka: abantu ne bayimirira mu kifo kyabwe.
8 Ne basoma mu kitabo mu mateeka ga Katonda okuwulikika; ne baleeta amakulu n'okutegeera ne bategeera ebyasomebwa.
9 Awo Nekkemiya Tirusaasa ne Ezera kabona omuwandiisi n'Abaleevi abaayigirizanga abantu ne bagamba abantu bonna nti Olunaku luno lutukuvu eri Mukama Katonda wammwe; temunakuwala so temukaaba maziga. Kubanga abantu bonna baakaaba amaziga bwe baawulira ebigambo eby'omu mateeka.
10 Awo n'abagamba nti Mweddireyo, mulye amasavu, munywe ebiwoomerevu, muweereze oyo emigabo atategekeddwa kintu: kubanga olunaku luno lutukuvu eri Mukama waffe: so temunakuwala; kubanga essanyu lya Mukama ge maanyi gammwe.
11 Awo Abaleevi ne basirisa abantu bonna nga boogera, nti Musirike, kubanga olunaku luno lutukuvu; so temunakuwala.
12 Awo abantu bonna ne beddirayo okulya n'akunywa n'okuwereeza emigabo n'okusanyuka essanyu lingi, kubanga bategedde ebigambo ebibabuuliddwa.
13 Awo ku lunaku olw'okubiri ne wakuŋŋaana emitwe gy'ennyumba za bakitaabwe ez'abantu bonna, bakabona n'Abaleevi, awali Ezera omuwandiisi, okutega amatu eri ebigambo eby'amateeka.
14 Ne balaba ebyawandiikibwa mu mateeka Mukama bwe yalagirira mu Musa, abaana ba Isiraeri basulenga mu nsiisira mu mbaga ey'omu mwezi ogw'omusanvu:
15 bategeezenga era balangirirenga mu bibuga byabwe byonna ne mu Yerusaalemi nti Mufulume ku lusozi, mukime amatabi g'emizeyituuni, n'amatabi ag'emizeyituuni egy'omu nsiko, n'amatabi g'emikadasi, n'amatabi g'enkindu, n'amatabi g'emiti emiziyivu, okukola ensiisira nga bwe kyawandiikibwa.
16 Awo abantu ne bafuluma ne bagaleeta ne beekolera ensiisira, buli muntu waggulu ku nnyumba ye ne mu mpya zaabwe ne mu mpya z'ennyumba ya Katonda ne mu kifo ekigazi eky'oku mulyango ogw'amazzi ne mu kifo ekigazi eky'okumulyango gwa Efulayimu.
17 Awo ekibiina kyonna eky'abo abaali bakomyewo okuva mu bunyage ne bakola ensiisira ne basula mu nsiisira: kubanga okuva mu nnaku za Yesuwa mutabani wa Nuuni okutuusa ku lunaku luli abaana ba Isiraeri tebaakolanga bwe batyo. Ne wabaawo essanyu lingi nnyo.
18 Era buli lunaku ng'asookera ku lunaku olw'olubereberye n'amalira ku lunaku olw'enkomerero n'asomanga mu kitabo eky'amateeka ga Katonda. Ne bakwatira embaga ennaku musanvu; ne ku lunaku olw'omunaana ne wabaawo okukuŋŋaana okutukuvu, ng'ekiragiro bwe kiri.


text:
Engeri Y'okuyiga N'obukodyo Bwakwo
There is occasions and causes why and wherefore in all
things
Wm Shakespeare, 1564-1616
English poet/playwright
Engeri Y'okuyiga N'obukodyo Bwakwo:
Okwefananyiriza kukuyiga
- Obukakkamu mu mbeera
Londa obudde obulungi bwonoyigira mu, aw'okusomerwa awatuufu ate
n'endowooza ennungi ekuteeka obuteesi mu mbeera ennungi ey'okuyiga;
- Gezaako okutegeera by'osoma
Tematema mu byosoma kuba amawule tegokya mutima ate era lamba ebyo
by'otategedde mubuli katundu.
- Jjukira
Nga omaze okusoma gezako okussa ebyo by'osomye mubuli katundu mu
lulimi lw'otegeera oba olukwanguyira.
- Kuba akaddanyuma
Dayo emabega oddemu okutunulira ebyo by'otategedde. Nonya
obuyambi okuva mu basomesa, mu bitabo newalala bwoba okyabulamu
okubitegeera.
- Gaziya by'osoma
Webuuze ebibuzo bino ebisatu wammanga:
- Singa mbadde nsobola okwogera n'omuwandiisi nandimubuzizza
bibuuzo ki era nandimugambye wa awankalubiridde okutegera?
- Byensoma bikwatagana bitya neby'ogala okola?
- By'oyiga oyinza otya okubinyumisa era nebikwanguyira wamu
nebayizi bano okubitegeera?
- Yisaamu mu byosomye
Jukira amakubo mwoyise okujjukira n'okutegeera by'oyize kino kijja
kuyamba mu kuyiga okuddako.
Ekiddirira


text:
Leero edward sserinnya akuleetedde Joseph Katende e Wakyato - Nakaseke mulimi wa nnyaanya wabula akakodyo kakozesa okuzifunamu talinda sizoni ya nkuba kubanga afukirira.
ENNYAANYA kimu ku birime ebiyinza okukufuula omugagga ffugge singa oba oyize saayansi w’ennima yaazo, naye esinga okukola obulungi y’eyo gy’obazizza mu biseera by’omusana n’etuuka ng’akatale kakalu.
Joseph Katende omulimi w’ennyaanya e Wakyato mu Nakaseke agamba nti, ye okufuna mu kulima takyadda mu byakulinda nkuba kuba yakizuula ng’afiirwa kwe kufuna pampu era okuva lwe yagifuna kati takyaliko sizoni ya nnyaanya olumu aleka okuzirima ng’abaze nti akatale tekajja kuba kalungi.
Ayongerako nti, ye yakiraba dda ng’ennyaanya erimiddwa mu biseera eby’omusana y’esinga okukwata ensimbi kuba bangi bavaamu olw’obutasobola kufukirira.
Olw’embeera eno bangi balemwa okufuna mu nnyaanya, kuba obusobozi bwabwe buba mu kulima sizoni ya nkuba, buli w’asimbira ne batundira mu kidibo.
Ennyaanya ng’eri ku kidibo bookisi egula wakati 25,000/- ne 50,000/- kino kiba kitono nnyo kyokka nga aba yalima ku musana bookisi agitunda wakati w’emitwalo 25 ne 40.
Sizoni z’ennyaanya ziri mmeka?
Kino kirime ky’osobola okufuula obutabaako sizoni singa oba okifukirira ng’ozirimira ebweru oba mu kiyumba (Green House).
Wabula nga bw’olaba ebijanjaalo singa oba ozirima kwankuba bw’osimba mu March oba okungula mu gwamukaaga oba ogw’okutaano nga guggwaako okusinziira ku kika ky’ennyaanya ky’oba walima. Ate abasimba mu gwomunaana bo bakungula mu November.
Okuyiwa beedi
Katende agamba nti, okuyiwa nnassale beedi, olina kusooka kutegeka nnimiro w’ogenda okuyiwa, mu kalimiro kano olina okutemaatema ettaka ne ligonda bulungi era kikulu nnyo okuteekamu nnakavundira oba obusa nga buwoze bulungi, bino bikola ekigimusa ne zikula mangu, era singa olaba nga tezikula bulungi oyinza okufuuyirako Rapid grow ne zidduka mangu.
Omulimi ng’apika amazzi.
Beedi era kyandibadde kirungi okugiyiwa mu nnimiro mwennyini n’otokoowa nnyo ng’osimbuliza.
Bw’oba oyiwa ensigo z’ennyaanya, osobola okuyiwa beedi ng’omansa bumansa mu kalimiro, oba okuyiwa mu layini era ng’enkola eno y’esinga okuba ennungi, singa beedi ogirabirira bulungi mu wiiki ssatu oba osimbuliza, wabula Katende ye beedi agiyiwa amansa olwo n’ekola ekibira n’asimbuliza.
Mu mbeera eno olina kulondamu bulokwa bunyirira bwokka okusobola okukwata, okukula n’okudduka amangu.
Jjukira nti, singa obudde buba bwa musana olina okufukirira beedi yo buli ku makya n’akawungeezi ate ne bw’oba omaze okusimbuliza nga biseera bya musana kuuma ng’ofukirira.
Ng’omaze okuyiwa, bikkako ebisubi ofukirireko amazzi singa ettaka liba temuli mazzi bulungi. Bwe wayitawo ennaku nga ssatu bubikkule ozimbeko akayumba waggulu, serekako na ssubi, naye olina okumanya nti muyitamu amazzi n’ekitangaala okusobola okukula.
Okufukirira
Singa oba ozirimye kumpi n’ekidiba ggwe oli bulungi kuba osobola okukuba amazzi ng’ogatwala butereevu mu nnimiro.
Jjukira nti waliwo pampu ezikozesa ebigere ng’osamba n’endala ezikozesa emikono. Zino zibeera wakati wa 180,000/- ne 350,000/- ate ezikozesa amafuta ziba wakati w’emitwalo 80 n’okweyongerayo.
Gwe atali ku mazzi, oyinza okusima ekidiba okumpi n’ennimiro yo n’ofukirira ng’amazzi ogakuba gava omwo oba okufuna obupipa obunene n’okozesa obwo.
By’olina okukola okubaza ennyaanya
Kuuma ennimiro nga nnyonjo: Kirungi okukuuma ennimiro nga temuli muddo, kino kijja kukuyambako kuba ebiwuka bibulwa we byalulira amagi gaabyo, kino kikuyamba okukuuma ennyaanya zo nga tezirumbibwa biwuka.
Ebikola mu nnimiro: Enkumbi, ebiso n’ebintu ebirala byonna ebikola mu nnimiro yo kisaanidde okuba nga tobyazika, kuba buli lw’okikola ate omulala asobola okubikozesa mu nnimiro erimu obulwadde nga Kiwotokwa ne butambula naawe n’obufuna mu nnimiro yo.
Era kakasa nga ekuuma ebikozesebwa byo mu nnimiro nga sizoni eweddeko.
Ezirwadde zikuule: Buli lw’olaba akannyaanya akayongobevu mu nnimiro kakuulemu, kubanga kandiba kanaaluzaala w’obulwadde.
Eziwotokedde ddala nazo zikuule, towaliriza kuba zino zandivaako obulwadde ne bubuna omusiri gwonna. Era ennyaanya gy’olaba nga mbi togiteekako bigimusa.
Ebigimusa: Kuuma ennimiro yo ng’okozesa ebigimusa bino biyambako mu kugimusa ennyaanya n’okuzikuuma nga tezirumbiddwa bulwadde nga si nyongobevu.
Wabula weewale okutabiikiriza ebirime ebirala mu nnimiro yo okugeza nga taaba okumusimba mu nnyaanya, kino kyongera omukisa obulwadde bwa taaba okukwata ennyaanya.
Okufuuyira: Engeri ebiseera bino gye biri eby’enkuba, omulimi ng’olina omusiri gw’ennyaanya kisaanidde okuba ng’ofuuyira, eddagala ly’ekikome, kyokka era tolina kusuula kufuuyirako ddagala litta buwuka olwo n’osobola okukuuma ennimiro yo nga terumbibwa buwuka.
Kkampuni ya Vision Group efulumya Bukedde, ekwataganye ne bbanka ya dfcu, ekitebe kya Budaaki mu Uganda ne kkampuni y’ennyonyi eya KLM okunoonya omulimi n’omulunzi asinga mu Uganda.
Abanaavuganya mu mpaka zino mujja kutuweereza amannya gaabwe tubatuukirire tubawandiikeko buli Mmande okutuuka mu September.
Anaanywa mu banne akendo waakufuna obukadde150 tumutwale n’okulambula abalimi n’abalunzi abaatikirivu mu Budaaki.
Omuwanguzi waakulangirirwa mu October 2014.


text:
Bya Ruth Mugalula
Hilda Bbosa asomera ku Sunset Junior School e Kawempe kyaddaaki asisinkanye sereebu we, Angella Kalule gw’aludde nga yeegomba okumulabako. Bbosa muwala wa Mw. Bbosa Henry ne Muky. Bino biri mu pulogulaamu Nezikookolima ebeera ku Bukedde TV I buli Lwamukaaga ku ssaawa 3.30 ez’oku makya. Emboozi yaabwe yagenze bw’eti:
Hilda: Kale sikakasa nti ddala ndi wano naawe! Mpulira essanyu era hhenda kunyumizaako mikwano gyange ku ssomero nti mbadde naawe.
Angella: Lwaki onjagala?
Hilda: Onnyimbira bulungi, oyambala engoye ezikuweesa ekitiibwa ate sikuwulirangako mu mawulire nti wayombye oba okulwana n'omuntu yenna.
Angela: Mwana ggwe weebale kusiima, nange nneeyongedde okukwagala. Naye olina emyaka emeka?
Hilda: Nnina emyaka 9.
Angella: Wenkana n'omwana wange owookubiri era mu luwummula ojja kujja eka omaleyo wiiki emu obeereko naye muzannye.
Hilda: Nze njagala kubeera naawe saagala kuddayo waka.
Angella: Tofaayo ojja kujja mu luwummula obeereko nange. Naye njagala obeere omwana ow’empisa ng'ate owa bazadde bo ekitiibwa. Soma nnyo omalirize kubanga nkulabye oli mwana mugezi nnyo.


text:
Bya Ssennabulya Bagalayina ne John Bosco Sseruwu
ONO omukazi omufumbo tawena, Catherine Mbabazi Nagasha olwalakasidde yabase ssimu n’akubira muganzi we Muhammad Kalule ayanguweko mu kafo bulijjo we basisinkana amumaleko enyonta y’omukwano.
Kalule naye yasitukiddemu n’atuukira mu budde ne beefubitika akazigo ne lukoya.
Ekirungo ky’omukwano mwanamuwala Nagasha kye yalungidde Kalule kyabeerabizza okuggalawo oluggi olwo ne balata ng’eyakasibira e Mbale anti n’obuliri tebwabaddeko kitanda.
Kino kyawadde nnannyini mukazi Joseph Muwonge eyazze abalondoolera ku kagaali obwangu bw’okubatuukako ne bubeefukira mu kazigo okukkakkana ng’okutu kwa Kalule akulumyeko.
Bino byabadde mu Juma Cell e Lukaya ku nnyumba za Hajji Makumbi, Kalule ne Mbabazi gye baafuna akazigo beesanyusirizenga omwo mu bubba.
Muky. Janat Nantambaazi Mugagga agamba nti akazigo kano yakapangisa abavubuka babiri Nasser Ssebaggala ne Bashiru Ssenoga abayita Kalule kkojja.
Nantambaazi agattako nti lumu yeebuuzaako lwaki Kalule aganzika Nagasha ku buliri bw’abaana be ng’era lwe basuzeewo ng’abavubuka basula mu bannaabwe kye yalowooza nti ayinza okubakwasa obuko.
Abaabaddewo bagamba nti Nagasha ye yasoose okutuuka n’akubira munne nti atuuse era mu kaseera katono ne Kalule n’asonga ne beesogga obuliri bwabwe ng’essaawa zaabadde zoolekera 11 ez’akawungeezi.
Amangu ddala ne Muwonge yasonze ku kagaali ke olwabatuuseeko n’ababuuza nti, “mundabiddeko omukazi omunene n’omusajja nga baddugavu abayingidde mu nju eno?”
Nabo baamuzeemu nti mwebali n’asimba akagaali ke ku lubalaza ne yeesogga akazigo era mu kaseera katono omusiguze yavuddeyo ng’atiriika musaayi ku kutu kwe yabadde akwatiridde n’addukira mu ddwaaliro.
Oluvannyuma Kalule yakomyewo ng’awaabadde okutu basibyewo ppulasita n’akima ekifi ekyalumiddwaako n’akitwala mu ddwaaliro lya Falcon Medical Centre gye baakamutemedde nti tekisoboka kukuzzaako.
Wano yeeyongeddeyo ku poliisi n’aggulawo omusango ku fayiro SD:22/10/01/2015 mw’avunaanira nnannyini mukazi Muwonge okumutuusaako obuvune obw’amaanyi.
Akulira bambega ba poliisi e Lukaya, ASP Edson Karuhanga n’omumyuka we Twaha Ssemanda baatandikiddewo okuyigga Muwonge abeeko by’abannyonnyola ku ky’amuviiriddeko okutwalira amateeka mu ngalo.
Mu sitatimenti, Nagasha yagambye nti Muwonge yaliko muganzi we n’amuzaalamu omwana ow’emyaka ebiri naye nga baayawukana. mu Septemba wa 2014,ennamba n’agiwa Kalule bwe bapeppeya kati.


text:
Bya Ssennabulya Baagalayina ne John Bosco Sseruwu
ABALIMI b’emmwaanyi mu Ggombolola y’e Lwabenge mu Kalungu baabanguddwa mu bukodyo bw’okulinnyisa omutindo gw’ekirime kino kibasobozese okwongera ku bungi bw’ezo ze batunda bagaggawale.
Baategeezeddwa nti akamu ku bukodyo buno mwe muli okwekolamu ebibiina olw’okufuna eddoboozi ery’awamu mu kwanja ebizibu byabwe kibataase ku bantu abeefuula ‘bakayungirizi’ ba buli kintu ne babakolako amagoba.
Amagezi gano baagafunidde mu musomo gw’okutumbula obulimi bw’emmwanyi mu ggwanga ogwabategekeddwa mu miruka okuli; Kibisi, Bugomola, Kiragga ne Bwesa nga gwakubiriziddwa Ssentebe waabwe, Sulait Mukasa.
Omusomo gwabatwaliddwa omubaka waabwe mu Palamenti, Vincent Bamulangaki Ssempijja n’ebigendererwa by’okwongera ku nnyingiza y’amaka nga bayita mu mmwaanyi.
Abalimi baategeezeddwa nti emmwaanyi za Uganda zirina akatale ka maanyi mu katale k’ensi yonna nga n’obwetaavu bwazo tebabutuukangako wadde mu makkati era omutindo omubi gwe gutera okubaggyamu.
Mu baababangudde kwabaddeko omusuubuzi w’emmwanyi ng’azitunda ebweru wa Uganda, Omuyindi Nathan Kairashi nga ye dayirekita wa kkampuni ya UGACOF ng’ono yabadde n’abakozi be Michael Nuwagaba ne Robert Nangatha.
Baategeezezza abalimi nti singa banaalinnyisa omutindo gw’obulimi bw’emmwaanyi n’okwongera ku bungi bw’ezo ze bakungula nga zirabiriddwa bulungi bajja kusobola okuzitunda ku bbeeyi eyeegasa olwo obwavu babwerabire.
Abamu ku balimi n’abatuuze b’e Lwabenge abeetabye mu musomo
Omubaka Ssempijja yabawadde eky’okulabirako kya bannaabwe mu Bukomansimbi nti bwe baanyiikirira emisomo gy’ekibiina kye yabatwalira baalinnyisa omutindo n’ebbeeyi gye bazitundirako eyawukana ku y’ab’ebitundu ebirala.
Baakalaatiddwa obuteekwasa musana gwaka ne balumba n’abaliraanye emigga ne batagyeyambisa kufukirira nnimiro zaabwe so ng’emigga gya Uganda gye gigaggawaza Abasudan n’Abamisiri, omugga Kiyira gye guyitira.
Omuyindi Nathan Kairashi gwe baalambuzza egimu ku misiri gyabwe n’alaba enkola gye bakolamu, yeeyamye okubateekamu ssente eziri mu buwumbi ng’abategekera emisomo bannyikire obukodyo bw’okulinnyisa omutindo gw’emmwaanyi mu Kalungu.


text:
OMUNAALA GW'OMUKUUMI (OGW'OKUSOMA MU KIBIINA) JJANWALI 2015
Magazini eno erimu ebitundu ebirina okusomebwa okuva nga Maaki 2 okutuuka nga Apuli 5, 2015.
Beewaayo Kyeyagalire
—Mu New York
Lwaki omwami omu ne mukyala we baasalawo okuva mu nnyumba yaabwe ennene ne badda mu ggalagi?
Weebaze Yakuwa, Oweebwe Emikisa
Okusiima emikisa Yakuwa gy’atuwa kituyamba kitya okugumira ebizibu?WEB:OnSiteAdTitleWeebaze Yakuwa, Oweebwe Emikisa
Ensonga Lwaki Tukwata Eky’Ekiro kya Mukama Waffe
Omanya otya nti Katonda akuwadde ssuubi lya kugenda mu ggulu oba lya kubeera ku nsi?
Okuba n’Obufumbo Obunywevu era obw’Essanyu
Laba ebintu bitaano ebisobola okuyamba omwami n’omukyala okuba n’obufumbo obunywevu era obw’essanyu.
Mukkirize Yakuwa Anyweze Obufumbo Bwammwe era Abukuume
Oyinza otya okwewala obwenzi n’ebizibu ebivaamu?
Kisoboka Okuba n’Okwagala Okwa Nnamaddala?
Abakristaayo abafumbo n’abo abali obwannamunigina balina bingi bye basobola okuyiga mu ebyo ebiri mu kitabo ky’Oluyimba.


text:
MULIYO mutya bawala bange? Mwebale okutambuza ensonga z’obufumbo mu ngeri ennungi. Amaka buli lwe gatambuzibwa ku musingi omutuufu tegalema kukulaakulana n’abagabeeramu okuba n’essanyu ebbanga lyonna.
Njagala okubeebaza olw’okugondera abaami bammwe n’okutuukiriza ebibasuubirwamu ng’abakyala abafumbo.
Mpozzi ensonga y’okuyiiya mulina okwongera okugikwasa amaanyi naddala nga muli mu kisenge, anti eyo ye ofiisi yammwe mwe mulamulira buli kimu.
Wadde oluusi babakubirizza okuligita obuligisi nga Adam ne Eva nga tebannalya ku kibala munno asobole okukumanya okuva ku kigere okutuuka ku luviiri, naye njagala ne nayiti nazo muzitwale ng’ekikulu kuba eno nnyambala y’omu kisenge era ke kamu ku bukodyo obw’amangu eri omukazi k’ayitamu okunyweza obufumbo bwe.
Kirungi munno omusuuliremu kannayiti akamusikiriza nga bw’akukubako eriiso tayinza kukuleeka. Bawala bange mufube okulaba nti nnayiti gy’oyambala nnyimpi ekimala ate ng’eri mu langi esikiriza amaaso. Mpulira abamu mwemulugunya nti bwe mwambala nnayiti ennyimpi zibafuuyisa empewo, naye omukazi omufumbo okaaba otya empewo ng’oli ne munno mu kitanda?
Kye mmanyi mmwe abakaaba empewo mutuuka mu buliri ne mwefunya ng’amagongolo ne mulemesa abaami bammwe okubaako ne kye beekolera.
Nnayiti eriko akatimba ekola kinene mu kusikiriza. Ate engeri akatimba ako gye kasunamu empolampola, buli lw’osemberera munno tayinza kusigala kye kimu.
Ng’oggyeeko akatimba, matiiriyo eya ppamba ne siriki nazo si mbi. Ppamba abugumya ate siriki alina engeri gy’aseerera ku mubiri, obuliri ne bunyuma.


text:
Eseza
Chapter 4
1 Awo Moluddekaayi bwe yategeera byonna ebyakolebwa, Moluddekaayi n'ayuza ebyambalo bye n'ayambala ebibukutu n'evvu, n'afuluma n'agenda mu kibuga wakati, n'akaaba n'eddoboozi ddene ery'ennaku nnyingi:
2 n'ajja mu maaso g'omulyango gwa kabaka: kubanga tewali eyayinza okuyingira mu mulyango gwa kabaka ng'ayambadde ebibukutu.
3 Awo mu buli ssaza ekiragiro kya kabaka n'etteeka lye buli gye byatuukanga ne waba okuwuubaala kungi mu Bayudaaya n'okusiiba n'okukaaba amaziga n'okukuba ebiwoobe; kale bangi abaagalamira nga bambadde ebibukutu n'evvu.
4 Awo abawala ba Eseza n'abalaawe be ne bajja ne bamubuulira; kaddulubaale n'anakuwala nnyo: n'aweereza ebyambalo Moluddekaayi by'aba ayambala, n'okumuggyako ebibukutu bye: naye n'atabikkiriza.
5 Awo Eseza n'ayita Kasaki omu ku balaawe ba kabaka, gwe yali ataddewo okumuweereza, n'amukuutira okugenda eri Moluddekaayi okumanya ekigambo ekyo bwe kyali n'ensonga yaakyo.
6 Awo Kasaki n'afuluma n'agenda eri Moluddekaayi awali ekifo ekigazi eky'ekibuga ekyayolekera omulyango gwa kabaka.
7 Awo Moluddekaayi n'amubuulira byonna ebyamubaako, n'ebintu bwe byenkanira ddala Kamani bye yasuubiza okusasula mu mawanika ga kabaka olw'Abayudaaya, okubazikiriza.
8 Era n'amuwa n'ebyaggibwa mu kiwandiike eky'etteeka eryalaalikibwa mu Susani okubazikiriza okulyolesa Eseza n'okulimubuulira; n'okumukuutira ayingire eri kabaka amwegayirire era asabire abantu be mu maaso ge.
9 Awo Kasaki n'ajja n'abuulira Eseza ebigambo bya Moluddekaayi.
10 Awo Eseza n'agamba Kasaki n'amuwa ebigambo eby'okutwalira Moluddekaayi, nti
11 Abaddu ba kabaka bonna n'abantu ab'omu masaza ga kabaka bamanyi nga buli muntu, oba musajja oba mukazi, anaayingiranga eri kabaka mu luggya olw'omunda atayitiddwa, waliwo etteeka limu eri ye, attibwenga, wabula abo kabaka b'agololera omuggo ogwa zaabu abeere omulamu: naye nze siyitibwanga okuyingira eri kabaka, ennaku ziri amakumi asatu.
12 Awo ne babuulira Moluddekaayi ebigambo bya Eseza.
13 Awo Moluddekaayi n'abalagira okuddiza Eseza ebigambo nti Tolowoozanga mu mwoyo gwo nga ggwe ogenda okuwona mu nnyumba ya kabaka okusinga Abayudaaya bonna.
14 Kubanga bw'onoosirikira ddala mu biro bino, kale okulokoka n'okuwona kuliva awalala eri Abayudaaya, naye ggwe n'ennyumba ya kitaawo balizikirira: era ani amanyi oba nga ozze mu bwakaddulubaale olw'ebiro ebifaanana bwe bityo?
15 Awo Eseza n'abalagira okuddiza Moluddekaayi ebigambo nti
16 Genda okuŋŋaanye Abayudaaya bonna abaliwo mu Susani, munsiibire, so temulya newakubadde okunywa ennaku ssatu emisana n'ekiro; era nange n'abawala bange tunaasiiba bwe tutyo: bwe ntyo bwe ndiyingira eri kabaka, ekitali kya mu mateeka: era bwe ndizikirira, ndizikirira.
17 Awo Moluddekaayi n'addayo n'akola nga byonna bwe byali Eseza by'amulagidde.


text:
Okuva
Chapter 24
1 N'agamba Musa nti Linnya eri Mukama, ggwe ne Alooni, Nadabu, ne Abiku, n'ensanvu ey'abakadde ba Isiraeri; era musinzize wala:
2 Musa yekka asemberere Mukama; naye bo baleme okusembera so abantu baleme okulinnya awamu naye.
3 Musa n'ajja n'agamba abantu ebigambo byonna ebya Mukama, n'emisango gyonna: abantu bonna ne baddamu n'eddoboozi limu, ne boogera nti Ebigambo byonna Mukama by'ayogedde tulibikola.
4 Musa n'awandiika ebigambo byonna ebya Mukama, n'agolokoka enkya mu makya, n'azimba ekyoto wansi w'olusozi, n'empagi kkumi na bbiri, ng'ebika ekkumi n'ebibiri ebya Isiraeri.
5 N'atuma abavubuka ab'abaana ba Isiraeri, ne bookya ebyokwokya, ne bawaayo ebiweebwayo olw'emirembe eby'ente eri Mukama.
6 Musa n'atwala ekitundu ky'omusaayi, n'akifuka mu bibya; n'ekitundu ky'omusaayi, n'akimansira ku kyoto.
7 N'atoola ekitabo eky'endagaano, n'asoma mu matu g'abantu: ne boogera nti Byonna Mukama by'ayogedde tulibikola, era tuliwulira.
8 Musa n'atoola omusaayi, n'agumansira ku bantu, n'ayogera nti Laba omusaayi ogw'endagaano, Mukama gy'alagaanye nammwe mu bigambo bino byonna.
9 Musa n'alyoka alinnya, ne Alooni, Nadabu, ne Abiku, n'ensanvu ey'abakadde ba Isiraeri:
10 ne balaba Katonda wa Isiraeri; ne wansi w'ebigere bye ne waba ng'omulimu ogw'amayinja amaaliire aga safiro, agafaanana ng'eggulu lyennyini okutangaala.
11 So ku bakungu b'abaana ba Isiraeri n'atateekako mukono gwe: ne bamulaba Katonda, ne balya ne banywa:
12 Mukama n'agamba Musa nti Linnya gye ndi ku lusozi, obeereyo : nange ndikuwa ebipande by'amayinja, n'amateeka n'ekiragiro, bye mpandiise, obiyigirize.
13 Musa n'agolokoka ne Yoswa omuweereza we: Musa n'alinnya ku lusozi lwa Katonda.
14 N'agamba abakadde nti Mutulindirire wano, okutuusa lwe tulibajjira nate: ne Alooni ne Kuuli, laba, bali wamu nammwe: buli alina ensonga, asemberere bo.
15 Musa n'alinnya ku lusozi, ekire ne kibikka olusozi.
16 Ekitiibwa kya Mukama ne kibeera ku lusozi Sinaayi, ekire ne kirubikkira ennaku mukaaga: ku lunaku olw'omusanvu n'ayita Musa ng'ayima wakati w'ekire.
17 Ekifaananyi ky'ekitiibwa kya Mukama ne kiba ng'omuliro ogwaka ku ntikko y'olusozi mu maaso g'abaana ba Isiraeri.
18 Musa n'ayingira wakati mu kire, n'alinnya ku lusozi: Musa n'amala ku lusozi ennaku amakumi ana emisana n'ekiro.


text:
Essuula 2
1 Naye kino nnakimalirira mu mwoyo gwange, obutajja nate na nnaku gye muli.
2 Kubanga nze bwe mbanakuwaza, kale ansanyusa ye ani wabula oyo nze gwe nnakuwaza?
3 N'ekyo nnakiwandiika bwe ndijja abo baleme okunnakuwaza abagwanira okunsanyusa; kubanga nneesiga mmwe mwenna, ng'essanyu lyange lye lyammwe mwenna.
4 Kubanga mu kubonaabona okungi n'okulumwa omutima nnabawandiikira n'amaziga amangi, si lwa ku banakuwaza, naye mutegeere okwagala kwe nnina eri mmwe bwe kuli okungi enyo:
5 Naye omuntu bw'aba annakuwazizza, aba tannakuwazizza nze, wabula mmwe mwenna, so si mwenna, nneme okuzitowa ennyo.
6 Kunaamumala ali bw'atyo okubonerezebwa okwo okw'abangi;
7 kyekivudde kibagwanira mmwe okumusonyiwa obusonyiyi n'okumusanyusa, afaanana bw'atyo mpozzi aleme okumirwa ennaku ze nga ziyinze obungi.
8 Kyenva mbeegayirira okunyweza okwagala eri oyo.
9 Kubanga era kyennava mpandiika; ndyoke ntegeere okukemebwa kwammwe, oba nga muwulira mu bigambo byonna.
10 Naye gwe musonyiwa ekigambo, nange mmusonyiwa: kubanga nange kye nsonyiye, oba nga nsonyiye, nkisonyiye ku lwammwe mu maaso ga Kristo;
11 Setaani alemenga kutwekulumbalizaako: kubanga tetuli ng'abatategeera nkwe ze.
12 Naye bwe nnajja mu Tulowa olw'enjiri ya Kristo, era oluggi bwe lwanzigulirwawo mu Mukama waffe,
13 ssaalaba kuwummula mu mwoyo gwange, olw'obutasanga Tito muganda wange: naye ne mbasiibula ne ŋŋenda mu Makedoni.
14 Naye Katonda yeebazibwe, atutwala bulijjo ng'abawangula mu Kristo, n'atubikkuza evvumbe ery'okumutegeera ye mu buli kifo.
15 Kubanga tuli vvumbe ddungi erya Kristo eri Katonda mu abo abalokoka ne mu bo ababula;
16 eri abo ababula tuli vvumbe eriva mu kufa erireeta okufa; naye eri bali tuli vvumbe eriva mu bulamu erireeta obulamu. Era ebyo ani abiyinza?
17 Kubanga tetuli nga bali abasinga obungi, abatabanguzi b'ekigambo kya Katonda; naye olw'amazima, naye olwa Katonda, mu maaso ga Katonda, bwe tutyo bwe twogera mu Kristo.


text:
Olugero 41: Omusota ogw’Ekikomo
OGWO gulabika ng’omusota ogwa ddala ogwezingiridde ku mpagi? Si gwa ddala. Omusota ogwo gukoleddwa mu kikomo. Yakuwa yagamba Musa okuguwanika ku mpagi abantu basobole okugutunulako basigale nga balamu. Naye egyo emisota emirala egiri wansi, gya ddala. Gibozze abantu ne balwala. Omanyi lwaki?
Lwakuba Abaisiraeri boogedde bubi ku Katonda ne ku Musa. Beemulugunya: ‘Mwatuggira ki mu Misiri okutuleeta okufiira mu ddungu lino? Wano tewali kya kulya wadde amazzi. Era twetamiddwa okulya mmaanu.’
Naye mmaanu mmere nnungi. Yakuwa agibawadde mu ngeri ey’ekyamagero. Era abawadde amazzi mu ngeri y’ekyamagero. Naye abantu tebasiima ngeri Katonda gy’abalabiriddemu. N’olwekyo Yakuwa asindise emisota gino egy’obusagwa okubonereza Abaisiraeri. Emisota gibabojja era bangi ku bo bafa.
Oluvannyuma abantu bajja eri Musa ne bagamba: ‘Twonoonye, kubanga twogedde bubi ku Yakuwa naawe. Kati saba Yakuwa aggyewo emisota gino.’
Awo Musa asabira abantu. Era Yakuwa agamba Musa okukola omusota guno ogw’ekikomo. Amugamba okuguwanika ku mpagi, era nti buli muntu aba abojjeddwa omusota agutunuleko. Musa akola Katonda ky’amugamba. Era abantu abaabojjebwa batunuulira omusota ogw’ekikomo ne bawona.
Waliwo kye tuyigira ku kino. Ffenna, mu ngeri emu, tulinga Abaisiraeri abo abaabojjebwa emisota egyo. Ffenna tuli mu mbeera ey’okufa. Weetegereze ebikwetoolodde, era ojja kulaba nti abantu bakula ne bakaddiwa, balwala era ne bafa. Kino kiri kityo kubanga omusajja n’omukazi abaasooka, Adamu ne Kaawa, baajeemera Yakuwa, ate ffenna tuli baana baabwe. Naye Yakuwa atukoledde enteekateeka tusobole okuba abalamu emirembe gyonna.
Yakuwa yatuma Omwana we, Yesu Kristo, ku nsi. Yesu yawanikibwa ku muti, kubanga abantu bangi baalowooza nti yali mubi. Naye Yakuwa yatuwa Yesu okutulokola. Singa tumwesiga, ne tumugoberera, tujja kufuna obulamu obutaggwaawo. Naye kino tujja kukiyigako oluvannyuma.
Okubala 21:4-9; Yokaana 3:14, 15.
Ebibuuzo
- Mu kifaananyi, kiki ekizingiriddwa ku mpagi, era lwaki Yakuwa agamba Musa okukissaawo?
- Abantu balaga batya nti tebasiimye ebyo byonna Yakuwa by’abakoledde?
- Kiki abantu kye basaba Musa okukola oluvannyuma lwa Yakuwa okubabonereza ng’abasindikira emisota?
- Lwaki Yakuwa agamba Musa okukola omusota ogw’ekikomo?
- Kya kuyiga ki kye tufuna mu lugero luno?
Ebibuuzo ebyongerezeddwako
- Soma Okubala 21:4-9.
Kulabula ki kwe tufuna bwe tumanya nti Abaisiraeri beemulugunyiza enteekateeka za Yakuwa? (Kubal. 21:5, 6; Bar. 2:4)
Mu byasa ebyaddirira, Abaisiraeri baakozesa batya omusota ogw’ekikomo, era kiki Kabaka Keezeekiya kye yakolawo? (Kubal. 21:9; 2 Bassek. 18:1-4)
- Soma Yokaana 3:14, 15.
Okussa omusota ogw’ekikomo ku mpagi, kyali kisonga kitya ku kuwanikibwa kwa Yesu Kristo? (Bag. 3:13; 1 Peet. 2:24)